sagorsarker/bangla-wikipedia huggingface dataset:
রাজা টংকনাথের রাজবাড়ি

রাজা টংকনাথের রাজবাড়ি ১৯০০ খ্রিষ্টাব্দের প্রথম দিকে মালদুয়ার পরগণার অন্তর্গত ছিলো । যা বর্তমানে বাংলাদেশের ঠাকুরগাঁও সদর উপজেলা হতে ৪০ কিলোমিটার দূরে রাণীশংকৈল উপজেলায় অবস্থিত।
রাজা টংকনাথ এর পূর্ব-পুরুষদের কেউ জমিদার ছিলেন না । বর্তমানে রাণীশংকৈল উপজেলা সদর হতে ৭ কিমি পূর্বে কাটিহার নামক জায়গায় "গোয়ালা বংশীয় নিঃসন্তান এক জমিদার" বাস করতেন । উক্ত জমিদারের মন্দিরে সেবায়েত হিসাবে কাজ করতেন টংকনাথের পিতা বুদ্ধিনাথ । গোয়ালা জমিদার ভারত এর কাশি যাওয়ার সময় তাম্রপাতে দলিল করে যান যে, তিনি ফিরে না এলে মন্দিরের সেবায়েত বুদ্ধিনাথ জমিদারির মালিক হবেন । গোয়ালা জমিদার ফিরে না আসায় বুদ্ধিনাথ জমিদারির মালিক হন । তবে অনেকে মনে করেন এই ঘটনা বুদ্ধিনাথ দু-এক পুরুষ পূর্বেরও হতে পারে। জমিদার বুদ্ধিনাথের দ্বিতীয় ছেলে টংকনাথ তৎকালীন ব্রিটিশ সরকারের আস্থা অর্জন করার জন্য মালদুয়ার স্টেট গঠন করেন । বিভিন্ন সময় সমাজ সেবা মূলক কাজের জন্য ১৯২৫ সালে তৎকালীন ব্রিটিশ সরকার টংকনাথকে চৌধুরী উপাধিতে ভূষিত করেন। পরবর্তীতে দিনাজপুরের মহারাজা গিরিজনাথ রায়ের বশ্যতা স্বীকার করে রাজা উপাধি পান।
পরে রাজা টংকনাথের স্ত্রী রাণী শংকরী দেবীর নামানুসারে মালদুয়ার স্টেটের নাম করণ করা হয় রাণীশংকৈল। দেশভাগের প্রাক্কালে রাজা জমিদারি ছেড়ে ভারতে পাড়ি জমান । এর মধ্য দিয়ে মালদুয়ার স্টেট রাজা টংকনাথ চৌধুরীর জমিদারি পরম্পরার সমাপ্তি ঘটে।
উনবিংশ শতাব্দীর শেষ ভাগে রাজবাড়িটি নির্মিত হয়। রাজা টংকনাথের পিতা বুদ্ধিনাথের আমলেই রাজবাড়ি নির্মাণ কাজ শুরু হয় । বুদ্ধিনাথের মৃত্যুর পরে রাজা টংকনাথ রাজবাড়ির অসমাপ্ত কাজ শেষ করেন।
বর্তমান রাণীশংকৈল উপজেলা সদর হতে ১.৩ কিমি পূর্বে কুলিক নদীর তীরে প্রায় ১০ একর জমির উপর রাজবাড়িটি অবস্থিত । বিশাল এক সিংহ দরজা দিয়ে রাজবাড়ির ভিতরে প্রবেশ করতে হয় । লাল রংয়ের দালানটি স্থাপত্যশৈলীতে আধুনিকতার পাশাপাশি ভিক্টোরিয়ান অলঙ্করণের ছাপ সুস্পষ্ট । রাজবাড়ি সংলগ্ন উত্তর-পূর্ব কোণে কাছারি বাড়ি, পূর্বে দুইটি পুকুর এবং রাজবাড়ি থেকে ২০০ মিটার দক্ষিণে রামচন্দ্র (জয়কালী) মন্দির অবস্থিত ।
বর্তমানে রাজবাড়ি ও তৎসংলগ্ন সব স্থাপনা অবহেলিত ও পরিত্যক্ত অবস্থায় আছে।
রাণীশংকৈল উপজেলা
২০১৭ আইসিসি চ্যাম্পিয়ন্স ট্রফি দলের তালিকা

২০১৭ সালের আইসিসি চ্যাম্পিয়ন্স ট্রফিতে অংশগ্রহণকারী দলসমূহের সদস্যদের তালিকা নিম্নে দেয়া হলো:-
কোচ: ড্যারেন লেহম্যান
কোচ: চণ্ডিকা হাথুরুসিংহা
কোচ: ট্রেভর বেলিস
কোচ: মাইক হেসন
২৫ এপ্রিল, ২০১৭ তারিখে দলীয় সদস্যদের তালিকা প্রেরণের সর্বশেষ দিনে ভারত কারিগরী কারণে প্রকাশ করতে ব্যর্থ হয়। পরবর্তীতে ৮ মে, ২০১৭ তারিখে দলের সদস্যদের তালিকা প্রকাশ করা হয়।
কোচ: অনিল কুম্বলে
এই ১৫জন খেলোয়াড়ের সাথে আঘাতজনিত কারণে খেলোয়াড়ের পরিবর্তনকল্পে অতিরিক্ত ৫জন খেলোয়াড়কে রাখা হয়। তারা হলেন - ঋষভ পান্ত, সুরেশ রায়না, দিনেশ কার্তিক, শার্দুল ঠাকুর ও কুলদ্বীপ যাদব। প্রতিযোগিতায় তারা মূল দলের সাথে যাবেন না। তবে ব্যাঙ্গালোরের ন্যাশনাল ক্রিকেট একাডেমি থেকে প্রয়োজন পড়লে তাদেরকে যেতে হবে। আহত মনীশ পাণ্ডে-এর পরিবর্তে দিনেশ কার্তিক-কে নির্বাচিত করা হয়।
কোচ: মিকি আর্থার
পিসিবি ঘোষিত প্রাথমিক তালিকায় উমর আকমলকে অন্তর্ভুক্ত করা হলেও শারীরিকভাবে যোগ্যতা অর্জনে ব্যর্থ হওয়ায় ইংল্যান্ড থেকে ফিরিয়ে আনা হয়। হারিস সোহেলকে তার স্থলাভিষিক্ত করা হয়।
কোচ: গ্রাহাম ফোর্ড
কোচ: রাসেল ডোমিঙ্গো
এলাহী বক্স পাটোয়ারী

শহীদ এলাহী বক্স পাটোয়ারী (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
শহীদ এলাহী বক্স পাটোয়ারীর জন্ম চাঁদপুর জেলার হাইমচর উপজেলার বাজাপ্তী গ্রামে। তার বাবার নাম মফিজউদ্দিন পাটোয়ারী এবং মায়ের নাম জীবনেন নেছা। তার স্ত্রীর নাম লুৎফা বেগম। তার এক ছেলে পাঁচ মেয়ে। 
আনসার বাহিনীতে চাকরি করতেন এলাহী বক্স পাটোয়ারী। ১৯৭১ সালে মুক্তিযুদ্ধ শুরু হলে যুদ্ধে যোগ দেন প্লাটুন কমান্ডার হিসেবে। চাঁদপুরের পতন হলে ভারতে যান। সেখানে নিয়মিত মুক্তিবাহিনীর চতুর্থ ইস্ট বেঙ্গল রেজিমেন্টে তাকে অন্তর্ভুক্ত করা হয়। জুলাই মাসে দেশের ভেতর পাকিস্তানি সেনাবাহিনীর ওপর গেরিলা আক্রমণ চালানোর জন্য ২ নম্বর সেক্টর থেকে মুক্তিবাহিনীর স্বল্প প্রশিক্ষণপ্রাপ্ত গণযোদ্ধাদের চাঁদপুরে পাঠানো হয়। তাদের সঙ্গে ছিলেন এলাহী বক্স পাটোয়ারীসহ নিয়মিত মুক্তিবাহিনীর কয়েকজন।
১৯৭১ সালের সেপ্টেম্বর মাসের শেষ দিকে চাঁদপুরে জুলাই মাসের মাঝামাঝি ২ নম্বর সেক্টরের একদল মুক্তিযোদ্ধা চাঁদপুরে গেরিলা অপারেশন করতে ভারত থেকে এসে অবস্থান নেন জেলার হাইমচর উপজেলায়। তারা গোপন শিবির স্থাপন করেন গাজীপুর ইউনিয়নের বাজাপ্তী গ্রামে। তারা বেশ কয়েকটি অপারেশন করেন। তৎপরতা বৃদ্ধি পেলে পাকিস্তানি সেনারা রাজাকারদের সহায়তায় তাদের গোপন শিবিরের সন্ধান পেয়ে যায়। ৩০ আগস্ট পাকিস্তান সেনাবাহিনীর একটি দল চাঁদপুর থেকে বাজাপ্তী গ্রামের উদ্দেশ্যে রওনা হয়। তাদের আসার খবর মুক্তিযোদ্ধারা আগেই পেয়ে যান। মুক্তিযোদ্ধারা বেড়ি বাঁধের পাশে অবস্থান নিয়ে পাকিস্তানি সেনাদের আক্রমণ করেন। অনেকক্ষণ যুদ্ধের পর পাকিস্তানিরা চলে যায়। এরপর মুক্তিযোদ্ধারা তাদের গোপন শিবির স্থানান্তর করেন রাঘবপুরের মজুমদার বাড়িতে। ১৮ বা ১৯ সেপ্টেম্বর সহযোগী রাজাকারদের সঙ্গে নিয়ে এক দল পাকিস্তানি সেনা সেখানে আকস্মিকভাবে হানা দেয়। সেদিন শিবিরে এলাহী বক্স পাটোয়ারীসহ মাত্র তিনজন মুক্তিযোদ্ধা অবস্থান করছিলেন। আকস্মিক আক্রমণে বিপর্যস্ত তিন মুক্তিযোদ্ধা মনোবল না হারিয়ে পাকিস্তানি সেনাবাহিনী ও রাজাকারদের বিরুদ্ধে সাহসিকতার সঙ্গে লড়াই করেন। তারা বীরত্বের সঙ্গে পাকিস্তানিদের ঠেকিয়ে রাখেন। যুদ্ধে এলাহী বক্স পাটোয়ারীর দুই সহযোদ্ধা শহীদ এবং তিনি আহত হন। গুলিতে তার ডান হাত শরীর থেকে বিচ্ছিন্ন হয়ে যায়। এরপর তিনি কোনো রকমে সেখান থেকে পালিয়ে নিজ বাড়িতে যান। সেখানে চিকিৎসাধীন ছিলেন। ২১ সেপ্টেম্বর গভীর রাতে এক দল পাকিস্তানি সেনা গানবোটযোগে এসে তার বাড়ি ঘেরাও করে। দরজা ভেঙে ঘরে ঢুকে তাকে আটক করে নদীর তীরে নিয়ে হত্যা করে মরদেহ ফেলে রেখে চলে যায়। ব্রাশফায়ারে ঝাঁঝরা এলাহী বক্স পাটোয়ারীর নিষ্প্রাণ মরদেহ কয়েক ঘণ্টা পড়ে থাকে নদীর তীরে। পরদিন পরিবারের সদস্যরা তার মরদেহ উদ্ধার করে পারিবারিক কবরস্থানে সমাহিত করেন।
শিবপ্রসাদ মুখোপাধ্যায়

শিবপ্রসাদ মুখোপাধ্যায় (জন্ম: ২০ মে ১৯৭৪) হলেন একজন ভারতীয় বাঙালি চলচ্চিত্র পরিচালক, লেখক ও অভিনেতা। তিনি নন্দিতা রায়ের সঙ্গে "ইচ্ছে" চলচ্চিত্র পরিচালনা করেন এবং বাণিজ্যিক সাফল্য পান। তিনি বহু বাণিজ্যিক ভাবে সফল বাংলা চলচ্চিত্র উপহার দিয়েছেন। "বেলাশেষে", "প্রাক্তন", "ইচ্ছে", "অলিখ সুখ", "মুক্তধারা", "অ্যাকসিডেন্ড", "পোস্ত" প্রভৃতি চলচ্চিত্র তিনি পরিচালনা করেছেন।
শিবপ্রসাদ মুখোপাধ্যায় ১৯৭৪ সালের ২০ মে উত্তর কলকাতার বরানগরে জন্মগ্রহণ করেন। তিনি বিদ্যালয়ের শিক্ষা গ্রহণ শুরু করেন বরানগরের "বরানগর রামকৃষ্ণ মিশন আশ্রম উচ্চ বিদ্যালয়"-এ এবং বিদ্যালয়ের শিক্ষালাভ শেষ করেল কলকাতার "হিন্দু স্কুলে"। এর পর তিনি কলকাতার বিখ্যাত "যাদপুর বিশ্ববিদ্যালয়" থেকে রাষ্ট্রবিজ্ঞানে স্নাতক হন।
বাংলালায়ন

বাংলালায়ন কমিউনিকেশন্স লিমিটেড হচ্ছে ১৯৯৪ সালের কোম্পানি আইনের অধীনে গঠিত একটি প্রাইভেট লিমিটেড কোম্পানি, যেটি প্রতিষ্ঠিত হয় ২০০৮ সালের ৫ই নভেম্বর। বাংলালায়ন কমিউনিকেশন্স লিমিটেড (বাংলালায়ন) হচ্ছে বাংলাদেশের একটি ৪জি ওয়্যারলেস ব্রডব্যান্ড অপারেটর যেটি বর্তমানে ওয়াইম্যাক্স প্রযুক্তি ব্যবহার করে, এটি বিটিআরসি থেকে দেশব্যাপী তারবিহীন ব্রডব্যান্ড সেবা প্রদানের অনুমতি গ্রহণ করেছে। বাংলালায়ন ৭টি বিভাগ ও দেশের ৩০টি প্রধান জেলায় তাদের কার্যক্রম পরিচালনা করতো। বর্তমানে বাংলালায়নের নেটওয়ার্ক পরিসেবা উপলব্ধ নেই।
উচ্চগতির তারহীন ইন্টারনেট সেবাদানকারী প্রতিষ্ঠানগুলোর একটি হচ্ছে বাংলালায়ন । চতুর্থ প্রজন্মের ওয়াইম্যাক্স প্রযুক্তি ব্যবহার করে ইন্টারনেট সংযোগ দিয়ে থাকে প্রতিষ্ঠানটি। বাংলালায়ন গ্রাহকদের পোস্টপেইড ও প্রিপেইড উভয় ক্ষেত্রেই সেবা প্রদান করে। এই প্যাকেজগুলো ব্যান্ডউইথ ও স্পিড মাত্রা অনুযায়ী নানা ভাবে প্রদান করা হয়। বাংলালায়নেরর প্রতিযোগী হল কিউবি ও ওলো।
প্রি-পেইডের জন্য বিভিন্ন বাংলালায়ন পয়েন্টে কার্ড পাওয়া যায়। কার্ডের মাধ্যমে পোস্টপেইড বিলও দেয়া যায়। মোবাইল অপারেটর রবি অনুমোদিত আউটলেট এবং রবি অর্থের মাধ্যমে বিল দেয়া যায়। তাছাড়া আরব বাংলাদেশ ব্যাংক, ওয়ান ব্যাংক, এন.সি.সি. ব্যাংক, ইউনাইটেড কমার্শিয়াল ব্যাংক, শাহজালাল ইসলামী ব্যাংক এবং আই এফ আই সি ব্যাংক এর মাধ্যমে বিল দেয়া যায়।
আর ‘এইচ এস বি সি’ কিংবা স্ট্যান্ডার্ড চার্টার্ড ব্যাংক এ একাউন্ট থাকলে অনলাইনেও বাংলালায়ন পোস্টপেইডে বিল দেয়া যায়।
বাংলালায়ন ৭টি বিভাগ ও দেশের ৩০টি প্রধান জেলায় তাদের কার্যক্রম পরিচালনা করে। ঢাকা, চট্টগ্রাম, সিলেট, রাজশাহী, খুলনা, রংপুর ও বরিশাল অন্যতম। অন্যান্য প্রধান শহরগুলোতেও এর নেটওর্য়াক পৌছে গেছে। যেমন : ফেনী, মুন্সীগঞ্জ,নারায়ণগঞ্জ,ময়মনসিংহ, কুমিল্লা, নোয়াখালী,বগুড়া,কক্সবাজার,লক্ষীপুর ইত্যাদি।
বাংলালায়ন জেডটিই কর্পোরেশন এর সফটওয়্যার ও হার্ডওয়্যার ব্যবহার করে থাকে। জেডটিই কর্পোরেশন (সাবেক জংজিইং টেলিকমিউনিকেশন ইক্যুইপমেন্ট কর্পোরেশন) (SZSE: 000063; SEHK: 0763) হচ্ছে একটি চীনা বহুজাতিক টেলিকমিউনিকেশন ইক্যুইপমেন্ট ও সিস্টেম কোম্পানি। যার সদরদপ্তর চীনের সেনচেং এ অবস্থিত।
চীনা–বর্মি যুদ্ধ (১৭৬৫–১৭৬৯)

চীনা–বর্মি যুদ্ধ (; ), যা বার্মায় চীনা আক্রমণ অথবা কিং বংশের মিয়ানমার অভিযান নামেও পরিচিত, ছিল চীনের কিং বংশ এবং মিয়ানমারের কোনবাউং বংশের মধ্যে সংঘটিত যুদ্ধ। কিয়ানলং সম্রাটের অধীন চীন ১৭৬৫ থেকে ১৭৬৯ সালের মধ্যে বার্মায় চারবার আক্রমণ চালায়, যেটি তার দশটি বৃহৎ অভিযানের একটি বলে বিবেচিত হয়। কিন্তু এই যুদ্ধে ৭০,০০০ চীনা সৈন্য ও ৪ জন চীনা সেনাপতি নিহত হয়, যার ফলে এই যুদ্ধটিকে "কিং বংশের শুরুকৃত সকল সীমান্ত যুদ্ধের মধ্যে সবচেয়ে বিপর্যয়কারী", এবং "বার্মার স্বাধীনতা নিশ্চিতকারী" হিসেবে অভিহিত করা হয়। বার্মার সফল প্রতিরক্ষার ফলে দেশ দুইটির বর্তমান সীমানার ভিত্তি স্থাপিত হয়।
পোস্ত (চলচ্চিত্র)

পোস্ত হল পরিচালক শিবপ্রসাদ মুখোপাধ্যায় ও নন্দিতা রায় পরিচালিত বাংলা চলচ্চিত্র। এই ছবিতে প্রধান চরিত্রে অভিনয় করেছেন সৌমিত্র চট্টোপাধ্যায়, যিশু সেনগুপ্ত, মিমি চক্রবর্তী ও পরান বন্দ্যোপাধ্যায়। ২০১৭ সালের ১২ শে মে ছবিটি মুক্তি পায়। ছবিটি দেশে ও বিদেশে (যুক্তরাষ্ট্র, কানাডা, জাপান, দুবাই, যুক্তরাজ্য, নেদারল্যান্ডস) একই দিনে মুক্তি পায়। চলচ্চিত্রটি বাংলার ছাড়া সারা ভারতে ১০০ টি হলে মুক্তি পায় যা বাংলা চলচ্চিত্রের ক্ষেত্রে এক ইতিহাস সৃষ্টি করবে। চলচ্চিত্রটি বাঙালি সাহিত্যিক সুচিত্রা ভট্টাচার্যের কাহিনী "মোহনবিল" অবলম্বনে তৈরী। কিন্তু পরিচালকদ্বয় কাহিনীকারের নাম উল্লেখ না করায় সংবাদমাধ্যমে সমালোচিত হয়েছিলেন।
চলচ্চিত্রটি বিশ্ব জুড়ে মুক্তি পায় ২০১৭ সালের ১২ মে। চলচ্চিত্রটি দেশে ও দেশের বাইরে ইউরোপের বিভিন্ন দেশ ও উত্তর আমেরিকার যুক্তরাষ্ট ও কানাডাতে একই সাথে মুক্তি পায়।
চলচ্চিত্রটি প্রথম দিনে ₹০.২০ কোটি টাকা আয় করে। প্রথম চার দিনে চলচ্চিত্রটির আয় ছিল ₹১ কোটি। প্রথম দুই সপ্তাহে ছবিটা টাকা আয় করে। চার সপ্তাহ শেষে ছবিটি শুধু পশ্চিমবঙ্গে টাকা আয় করেছে। বিশ্ব জুড়ে ছবিটি প্রথম চার সপ্তাহে আয় করেছে টাকা।
অনুপমা গোখলে

অনুপমা গোখলে (জন্মসূত্রে অনুপমা অভয়ঙ্কর, ১৭ মে ১৯৬৯, মুম্বই) একজন ভারতীয় দাবা খেলোয়াড়। উনি পাঁচবার মহিলাদের ভারতীয় দাবা চ্যাম্পিয়নশীপ (১৯৮৯, ১৯৯০, ১৯৯১, ১৯৯৩ এবং ১৯৯৭) ও দুবার মহিলাদের এশীয় দাবা চ্যাম্পিয়নশীপ (১৯৮৫ ও ১৯৮৭) জেতেন। ১৯৮৫ সালে অ্যাডিলেডে মালেশিয়ার অড্রে ওং এর সাথে যৌথভাবে উনি এশীয় জুনিয়র গার্লস চ্যাম্পিয়নশিপ জেতেন। এর ফলে দুজনেই মহিলা আন্তর্জাতিক মাস্টার খেতাব লাভ করেন। 
উনি ৩বার মহিলা দাবা অলিম্পিয়াডে (১৯৮৮, ১৯৯০, ১৯৯২) ও দুইবার এশিয়ান দলগত দাবা চ্যাম্পিয়নশিপে (২০০৩, ২০০৫) ভারতের জাতীয় দলে ছিলেন এবং ২০০৫ সালে রূপো জয় করেন। 
১৯৮৬ সালে উনি পদ্মশ্রী ও ১৯৯০ সালে অর্জুন পুরস্কার লাভ করেন। ১৬ বছর বয়সে সবচেয়ে কমবয়সী হিসেবে উনি পদ্মশ্রী পুরস্কারে ভূষিত হন।
উদীচী সম্মেলনে বোমা হামলা

উদীচী সম্মেলনে বোমা হামলা বাংলাদেশে সংগঠিত একটি চাঞ্চল্যকর ঘটনা। এই নৃশংস হত্যাকান্ডটিতে ১০ জন নিহত হওয়ার পাশাপাশি প্রায় দেড় শতাধিক মানুষ আহত হয়।
১৯৯৯ সালের ৬ মার্চ তারিখে যশোর টাউন হল মাঠে এই বোমা হামলাটি সংগঠিত হয়।
১৯৯৯ সালের ৫ ও ৬ মার্চ তারিখে যশোর টাউন হল মাঠে বাংলাদেশ উদীচী শিল্পীগোষ্ঠীর দ্বাদশ জাতীয় সম্মেলন অনুষ্ঠানের আয়োজন করা হয়। প্রথমদিনের অনুষ্ঠান সফলভাবে সমাপনের পর ৬ তারিখ ছিলো সমাপনী অনুষ্ঠান। এই অনুষ্ঠানে বাউল গানের আসরে দুই দফা বোমা বিস্ফোরণ ঘটে। এতে ১০ জন সাংস্কৃতিক কর্মী ও দর্শক প্রাণ হারানোর পাশাপাশি আহত হন আরো অগণিত মানুষ। নিহতরা হলেনঃ
১৯৯৯ সালের ১৪ ডিসেম্বর উদীচী হত্যাকাণ্ড মামলায় বিএনপির স্থায়ী কমিটির সদস্য তরিকুল ইসলামসহ ২৪ জনের নামে অভিযোগপত্র দেওয়া হয়। সে সময় তরিকুল ইসলামের আবেদনে উচ্চ আদালত তাঁর নাম বাদ দেয়। ২০০৬ সালের ৩০ মে যশোরের বিশেষ ট্রাইব্যুনাল বিচারের রায়ে এই মামলার ২৩ আসামিকে বেকসুর খালাস দেয়। এই রায়ের পর বাংলাদেশ উদীচী শিল্পীগোষ্ঠী স্বরাষ্ট্র মন্ত্রণালয়ে পুনঃতদন্তের আবেদন করলে সিআইডিকে মামলাটির বর্ধিত তদন্তের দায়িত্ব দেওয়া হয়।
২০০৭ সালে গ্রেপ্তার হওয়া হরকাতুল জিহাদের নেতা মুফতি হান্নান ১৯ নভেম্বর আদালতে উদীচী বোমা হামলায় জড়িত থাকার কথা স্বীকার করেন। তাঁর স্বীকারোক্তির পর পুলিশ হরকাতুল জিহাদের আরো দুই সদস্যকে আটক করে।
২০০৯ সালে সরকার নিম্ন আদালতের রায়ের (২০০৬ সালের রায়) বিরুদ্ধে হাইকোর্টে আপিল করে। ২০১১ সালের ৪ মে সরকারের দায়ের করা আপিলটি বিচারপতি সিদ্দিকুর রহমান মিয়া ও কৃষ্ণা দেবনাথের সমন্বয়ে গঠিত বেঞ্চ গ্রহণ করেন ও খালাসপ্রাপ্ত ব্যক্তিদের পুনরায় আত্মসমর্পণের জন্য সমন জারির নির্দেশ দেন। ২০১১ সালের ২০ জুন এ–সংক্রান্ত একটি আদেশ যশোর বিচারিক হাকিম আদালতে পৌঁছালে, ২১ জুন মুখ্য বিচারিক হাকিম আদালত খালাসপ্রাপ্ত ২৩ আসামির বিরুদ্ধে সমন জারি করেন। এর মধ্যে তিন আসামি মহিউদ্দিন আলমগীর, আহসান কবীর হাসান ও মিজানুর রহমান মিজানের মৃত্যু হওয়ায় ২০ জন বাকি ছিলেন। তাঁদের মধ্যে ১৭ জন বিভিন্ন সময়ে আদালতে আত্মসমর্পণ করে জামিন পান।
আসামিদের মধ্যে শফিকুল ইসলাম মিন্টা, শরিফুল ইসলাম লিটু ও সোহরাব নির্ধারিত সময়ের মধ্যে আত্মসমর্পণ না করায় তাঁদের বিরুদ্ধে ২০১১ সালের ২৪ জুলাই গ্রেপ্তারি পরোয়ানা জারি করে আদালত। ২০১২ সালে ফেব্রুয়ারিতে এই মামলার আসামি সাইফুল ইসলাম খুন হন। একই মাসে শফিকুল ইসলাম মিন্টা আটক হন ও পরে তিনি জামিন লাভ করেন।
বর্তমানে জীবিত সকল আসামি জামিনে মুক্ত আছেন।
টম হিডেলস্টোন

টমাস উইলিয়াম "টম" হিডেলস্টোন (জন্ম: ৯ ফেব্রুয়ারি, ১৯৮১) একজন ইংরেজ অভিনেতা, প্রযোজক এবং সঙ্গীতনাট্য অভিনেতা। অভিনয় জীবনের একেবারে শুরুতে তিনি ওয়েস্ট এন্ড থিয়েটার প্রযোজিত "সিম্বেলিন (২০০৭)" ও "ইভানভ (২০০৮)" নাটকে অভিনয় করেন। "সিম্বেলিন" নাটকে অভিনয়ের জন্য তিনি লরেন্স অলিভার সেরা নবাগত নাট্য অভিনেতার পুরস্কারে ভূষিত হন। এছাড়া "ওথেলো" নাটকে ক্যাসিও চরিত্রে অভিনয়ের জন্য একই পুরস্কারে মনোনয়ন পান।
তিনি মার্ভেল সিনেম্যাটিক ইউনিভার্সের চলচ্চিত্র "থর" (২০১১), "দ্য অ্যাভেঞ্জার্স" (২০১২), "থর: দ্য ডার্ক ওয়ার্ল্ড" (২০১৩) এ "লোকি" চরিত্রে অভিনয় করে সবার নজরে আসেন। ২০১১ সালে তিনি এম্পায়ার সেরা নবাগত অভিনেতা পুরস্কার অর্জন করেন। এছাড়া বাফটা উদীয়মান তারকা পুরস্কারেও মনোনীত হন। হিডেলস্টোন স্টিভেন স্পিলবার্গের চলচ্চিত্র "ওয়ার হর্স" (২০১১), "দ্য ডীপ ব্লু সি" (২০১১), উডি অ্যালেনের রোমান্টিক চলচ্চিত্র "মিডনাইট ইন প্যারিস" (২০১১), ২০১২ সালের বিবিসির ধারাবাহিক "হেনরি চতুর্থ" ও "হেনরি পঞ্চম" এবং রোমান্টিক ভ্যাম্পায়ার চলচ্চিত্র "অনলি লাভার্স লেফট অ্যালাইভ" (২০১৩) তে অভিনয় করেন।
২০১৩ এর শেষের দিকে ও ২০১৪ এর শুরুর দিকে হিডেলস্টোন ডনমার ওয়ারহাউস কর্তৃক প্রযোজিত "কোরিওলেনাস" নাটকে নাম ভূমিকায় অভিনয় করেন। এই নাটকে তার অনবদ্য অভিনয়ের জন্য ইভনিং স্ট্যান্ডার্ড থিয়েটার সেরা অভিনেতার পুরস্কার জেতেন। ২০১৫ সালে তিনি গিলের্মো ডেল টোরোর চলচ্চিত্র "ক্রিমসন পিক", বেন হুইটলির "হাই রাইজ" এবং হ্যাংক উইলিয়ামস নামের সঙ্গীত শিল্পীকে নিয়ে নির্মিত চলচ্চিত্র "আই স দ্য লাইট" এ অভিনয় করেন।
২০১৬ সালে তিনি এএমসি/বিবিসির ধারাবাহিক "দ্য নাইট ম্যানেজার" এ অভিনয় করেন। এটিতে তিনি নির্বাহী প্রযোজকের ভূমিকাও পালন করেন। এতে অভিনয়ের জন্য তিনি সেরা মিনি ধারাবাহিক অথবা চলচ্চিত্র অভিনেতা ও প্রযোজনার জন্য সেরা মিনি ধারাবাহিক এই দুই বিভাগে প্রাইমটাইম এমি পুরস্কারে মনোনীত হন। এছাড়া তিনি এই ধারাবাহিকে অভিনয়ের জন্য সেরা মিনি ধারাবাহিক ও টেলিছবি অভিনেতা বিভাগে গোল্ডেন গ্লোব পুরস্কার জেতেন।
হিডেলস্টোন লন্ডনের ওয়েস্টমিনিস্টারে জন্মগ্রহণ করেন। তার বাবা জেমস নরম্যান হিডেলস্টোন একজন ভৌত রসায়নবিদ ছিলেন আর মা ডায়ানা প্যাট্রিসিয়া হিডেলস্টোন একজন শিল্প প্রশাসক ও প্রাক্তন মঞ্চ ব্যবস্থাপক। তার বাবা স্কটল্যান্ডের গ্রিনকের ও মা ইংল্যান্ডের সাফোকের অধিবাসী। তার ছোটবোন এমাও একজন অভিনেত্রী ও তার বড় বোন সারা ভারতে সাংবাদিকতার কাজ করেন। তার প্রমাতামহ ছিলেন ভাইস অ্যাডমিরাল রেজিনাল্ড সার্ভেস আর প্রপ্রমাতামহ ছিলেন বিখ্যাত খাদ্য উৎপাদক স্যার এডমুন্ড ভেস্তে।
কেশব মহারাজ

কেশব আত্মানন্দ মহারাজ (জন্ম: ৭ ফেব্রুয়ারি, ১৯৯০) ডারবানে জন্মগ্রহণকারী ভারতীয় বংশোদ্ভূত দক্ষিণ আফ্রিকান আন্তর্জাতিক ক্রিকেটার। দক্ষিণ আফ্রিকা ক্রিকেট দলের অন্যতম সদস্য তিনি। ঘরোয়া প্রথম-শ্রেণীর ক্রিকেটে কোয়াজুলু-নাটাল ও ডলফিন্সের প্রতিনিধিত্ব করছেন। দলে তিনি মূলতঃ অল-রাউন্ডার হিসেবে খেলছেন। ডানহাতে নিচেরসারিতে ব্যাটিং করার পাশাপাশি স্লো লেফট আর্ম অর্থোডক্স বোলিং করে থাকেন কেশব মহারাজ।
ষোল বছর বয়সে ২০০৬-০৭ মৌসুমে প্রথম-শ্রেণীর ক্রিকেটে কোয়াজুলু-নাটালের পক্ষে অভিষেক ঘটে তার। পরবর্তীতে ২০০৯-১০ মৌসুমে ডলফিন্সের পক্ষে খেলার জন্য চুক্তিবদ্ধ হন।
এপ্রিল-মে, ২০১০ সালে সাউথ আফ্রিকা একাডেমির সদস্যরূপে বাংলাদেশ সফরে আসেন। বাংলাদেশ ক্রিকেট বোর্ড একাডেমির বিপক্ষে দুইটি চারদিনের খেলায় অংশ নিয়ে ১৩ উইকেট দখল করেন। একমাত্র টি২০ খেলায় বোলিং উদ্বোধনে নেমে নির্ধারিত চার ওভারে ৪/১২ উইকেট পান। এরপর ২০১০-১১ মৌসুমে সফরকারী বাংলাদেশ এ ক্রিকেট দলের বিপক্ষে খেলার জন্য দক্ষিণ আফ্রিকার সদস্য মনোনীত হন।
২০১২-১৩ মৌসুমে ব্যাট হাতে তার সেরা সময় কাটে। দুই সেঞ্চুরিসহ ৪৮.১০ গড়ে ৪৮১ প্রথম-শ্রেণীর রান তুলেন। কোয়াজুলু-নাটালের সদস্যরূপে নর্দার্নসের বিপক্ষে ১১৯ রানে অপরাজিত ১১৪ রান সংগ্রহের পাশাপাশি খেলায় ১২ রানে ৫ উইকেট দখল করেন।
অক্টোবর, ২০১৬ সালে অস্ট্রেলিয়ার বিপক্ষে খেলার জন্য দক্ষিণ আফ্রিকার সদস্য মনোনীত হন। ৩ নভেম্বর, ২০১৬ তারিখে তার টেস্ট অভিষেক হয়। প্রথম ইনিংসে অস্ট্রেলিয়ার ব্যাটিং বিপর্যয়ে তিন উইকেট নিয়ে গুরুত্বপূর্ণ ভূমিকা পালন করেন তিনি। এছাড়াও পার্থের ওয়াকা গ্রাউন্ডে প্রথমবারের মতো বিশেষজ্ঞ স্পিনার হিসেবেও তার অভিষেক হয়েছিল।
১০ মার্চ, ২০১৭ তারিখে টেস্টে প্রথম পাঁচ-উইকেট পান নিউজিল্যান্ডের বিপক্ষে। তার এই পাঁচ উইকেট নিউজিল্যান্ডের বিপক্ষে মাত্র সপ্তম ঘটনা ছিল।
এপ্রিল, ২০১৭ সালে ইংল্যান্ডের বিপক্ষে ওডিআই সিরিজে তাকে অন্তর্ভুক্ত করা হয়। এছাড়াও, স্বাগতিক ইংল্যান্ডে অনুষ্ঠিতব্য ২০১৭ সালের আইসিসি পুরুষ চ্যাম্পিয়ন্স ট্রফিতে নিউজিল্যান্ড দলেরও সদস্য তিনি।
২০২১ শ্রীলঙ্কা সফরে তিনি প্রথমবারের মতো দক্ষিণ আফ্রিকার ওডিআই অধিনায়কের দায়িত্ব পালন করেন।
নীলমণি সরকার

শহীদ নীলমণি সরকার (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
শহীদ নীলমণি বিশ্বাসের জন্ম সিলেট জেলার সদর উপজেলার পালপুর গ্রামে। তিন বোন ও পাঁচ ভাইয়ের মধ্যে তিনি ছিলেন সবার বড়। তার বাবার নাম অতুল বিশ্বাস এবং মায়ের নাম মনোদা বিশ্বাস। তিনি অবিবাহিত ছিলেন। 
সিলেট সদর উপজেলার কুচাই ইস্রাব আলী উচ্চবিদ্যালয়ের ছাত্র ছিলেন নীলমণি সরকার। ১৯৭১ সালে এসএসসি পরীক্ষার্থী ছিলেন তিনি। পরীক্ষার আগেই শুরু হয় মুক্তিযুদ্ধ। পাকিস্তান সেনাবাহিনী সিলেটে সংখ্যালঘু হিন্দুদের হত্যা শুরু করলে বেশির ভাগ হিন্দু পরিবার ভারতে চলে যায়। নীলমণির আত্মীয়স্বজন সবাই চলে গেলেও কয়েকটি পরিবার থেকে যায়। এপ্রিল মাসের প্রথম সপ্তাহের একদিন কিশোর নীলমণিদের গ্রামে পাকিস্তান সেনাবাহিনীর একটি দল আক্রমণ করে। পাকিস্তানি সেনারা কয়েজন সংখ্যালঘুকে হত্যা করে। সেদিন নীলমণি ও তার পরিবারের সদস্যরা পালিয়ে রক্ষা পান। এরপর তার পরিবার ভারতে চলে যায়। সেখানে নীলমণি মুক্তিবাহিনীতে নাম দেন। কিন্তু তাকে প্রথমে মুক্তিবাহিনীতে নেওয়া হয়নি। অনেক অনুনয়-বিনয়ের পর তাকে মুক্তিবাহিনীতে অন্তর্ভুক্ত করা হয়। ভারতের শিলচরের ধালচরা ক্যাম্পে প্রশিক্ষণ নেওয়ার পর নীলমণি যুদ্ধ করেন চার নম্বর সেক্টরের আমলাসিদ সাব-সেক্টরে। এই সাব-সেক্টরের অধীন ছিল কানাইঘাট ও পার্শ্ববর্তী এলাকা। এই অঞ্চলে ছিল সুরমা নদীসহ আরও কয়েকটি ছোট ছোট নদী এবং অসংখ্য খালবিল ও ছোট ছোট পাহাড়। প্রাকৃতিক এসব প্রতিবন্ধকতার সুযোগ নিয়ে মুক্তিবাহিনীর স্বল্প প্রশিক্ষণপ্রাপ্ত মুক্তিযোদ্ধারা সাহসিকতার সঙ্গে অ্যামবুশ, রেইড, ডিমোলিশন, আকস্মিক আক্রমণ ইত্যাদি চালিয়ে পাকিস্তানি সেনাবাহিনীর ব্যাপক ক্ষয়ক্ষতি করতে সক্ষম হন।
১৯৭১ সালে নীলমণি বেশ কয়েকটি অপারেশনে অংশ নেন। এর মধ্যে মুক্তিযুদ্ধের চূড়ান্ত পর্যায়ে কানাইঘাটের যুদ্ধ অন্যতম। এই যুদ্ধে নীলমণি শহীদ হন। বাংলাদেশের মুক্তিযুদ্ধে স্মরণীয় ও উল্লেখযোগ্য সিলেট জেলার অন্তর্গত কানাইঘাটের যুদ্ধ। যখন মুক্তিবাহিনী ও মিত্রবাহিনীর সিলেট অভিমুখে অগ্রাভিযানের জন্য কানাইঘাট মুক্ত করা ছিল জরুরি; কানাইঘাটে পাকিস্তানিরা তখন শক্ত প্রতিরক্ষা অবস্থান তৈরি করে। মুক্তিবাহিনীর কয়েকটি দল কানাইঘাটে আক্রমণ করে। মূল পরিকল্পনা অনুযায়ী লেফটেন্যান্ট গিয়াস ও লেফটেন্যান্ট জহিরের নেতৃত্বে দুই কোম্পানি মুক্তিযোদ্ধা দরবস্ত-কানাইঘাট এবং চরঘাট-কানাইঘাট সড়কের ওপর ব্লকিং পজিশন করার জন্য অগ্রসর হয়। নীলমণি ছিলেন লেফটেন্যান্ট জহিরের নেতৃত্বাধীন দলে। এই দলের বেশিরভাগ মুক্তিযোদ্ধাই ছিলেন স্বল্প প্রশিক্ষণপ্রাপ্ত। তারা অগ্রসর হওয়ার পথে পাকিস্তানি সেনাদের আকস্মিক আক্রমণের মুখে পড়েন। প্রচণ্ড গোলাগুলির কারণে মুক্তিযোদ্ধাদের অগ্রযাত্রা স্থবির হয়ে পড়ে এবং সেখানে ভয়াবহ যুদ্ধ শুরু হয়ে যায়। নীলমণিসহ কয়েকজনের সাহসিকতার পরও মুক্তিযোদ্ধারা সামনে এগোতে ব্যর্থ হন। পাকিস্তান সেনাবাহিনীর গোলাগুলিতে শহীদ ও আহত হন বেশ কয়েকজন মুক্তিযোদ্ধা। যুদ্ধের একপর্যায়ে বাংকারে থাকা নীলমণি মাথা তুলে পাকিস্তানি সেনাদের অবস্থানে গ্রেনেড নিক্ষেপের চেষ্টা করেন। এমন সময় গুলি এসে লাগে তার মাথায়। শহীদ হন কিশোর নীলমণি। পরে তার মরদেহ সমাহিত করা হয় কানাইঘাটেই।
রুদ্রবীণা

রুদ্রবীণা (বা উত্তর ভারতে বীন নামে পরিচিত) একটি সুবৃহৎ টানটান তারের বাদ্যযন্ত্র যা হিন্দুস্তানি শাস্ত্রীয় সংগীত এ ব্যবহৃত হয়। এটি ভারতীয় শাস্ত্রীয় সংগীতের বীণা বাদ্যযন্ত্রের একটি প্রকরণ।
পৌরাণিক কাহিনি অনুযায়ী পার্বতী কর্তৃক অনুপ্রাণিত হয়ে শিব রুদ্রবীণা সৃষ্টি করেন। রুদ্র শিবের অপর নাম; রুদ্রবীণা বলতে ‘রুদ্রের বীণা’ বা ‘শিবের বীণা’ বোঝায়।
এতে ৫৪-৬২ ইঞ্চি দীর্ঘ কাঠ বা বাঁশ দ্বারা নির্মিত একটি নলাকার অংশ দণ্ডী থাকে। লাউ এর খোল থেকে নির্মিত দুটি ফাঁপা গোলাকার অনুনাদক তুম্বা নলাকার অংশটির নিচে দুদিকে যুক্ত করা হয়। মোমের সাহায্যে ২৪টি পিতল সংযুক্ত কাঠের আড়া নির্দিষ্ট দূরত্ব অনুযায়ী দণ্ডীর উপর বসানো হয়, যেগুলো ঘাট নামে পরিচিত। 
রুদ্রবীণার সাতটি তারের মধ্যে চারটি প্রধান তার এবং তিনটি চিকাই। বীণাতন্ত্রসমূহ ইস্পাতনির্মিত এবং ০.৪৫-০.৪৭ মিলিমিটার ব্যাসবিশিষ্ট। তারগুলো টানটান করে বেঁধে মিজরাবের সাহায্যে বাজানো হয় এবং তারের কম্পন গম্ভীর সুমিষ্ট ধ্বনি উৎপন্ন করে।
রুদ্রবীণা একটি সুপ্রাচীন বাদ্যযন্ত্র যার ব্যবহার বর্তমানে প্রায় বিরল। উনিশ শতকের প্রথমভাগে লঘু ধ্রুপদ ও রাগ (সংগীত) এর আলাপ সহজে উপস্থাপন করার জন্য সেতারবাদকগণ সুরবাহার নামক বীণাযন্ত্র ব্যবহার শুরু করলে রুদ্রবীণার জনপ্রিয়তা কমে আসে। বিশ শতকে উত্তর ভারতীয় সংগীতজ্ঞ জিয়া মহিউদ্দিন ডাগর রুদ্রবীণার গঠনে পরিবর্ধন ও পরিবর্তন আনেন, তিনি বড় তুম্বা, স্থূল দণ্ডী ও সরু তন্ত্র (তার) ব্যবহার করেন। বিশ্ববাসীর কাছে রুদ্রবীণার নবপরিচয়দানে ডাগর পরিবারের বিশেষ কৃতিত্ব রয়েছে। ওস্তাদ আসাদ আলী খান, ওস্তাদ শামসুদ্দীন ফরিদি দেসাই এবং ওস্তাদ বাহাউদ্দীন ডাগর রুদ্রবীণা বাজিয়ে খ্যাতিলাভ করেন।
পরবর্তীকালে লালমনি মিশ্র যন্ত্রটির আরও সংস্কার করে ‘শ্রুতিবীণা’ গঠন করেন।
বাগরাতি ক্যাথেড্রাল

ক্যাথেড্রাল অফ দ্যা বা কুটাসি ক্যাথেড্রাল যা সাধারণ ভাবে বাগরাতি ক্যাথেড্রাল নামে সমধিক পরিচিত (Georgian: ბაგრატი; ბაგრატის ტაძარი, বা বাগারাতিস তাদজারি) হচ্ছে জর্জিয়ার ইম্রেতি অঞ্চলের কুটাসি শহরে অবস্থিত ১১ শতকের ক্যাথেড্রাল। মধ্যযুগীয় জর্জীয় স্থাপত্যকলার অনন্য নিদর্শন ক্যাথেড্রালটি শতাব্দীর পর শতাব্দী বিভিন্ন ক্ষয়ক্ষতির সম্মুখীন হয়েছে। ১৯৫০ সাল থেকে শুরু হওয়া ধাপে ধাপে সংস্কারকাজের মাধ্যমে ক্যাথেড্রাল টি বর্তমান রূপ পেয়েছে। ২০১২ সালে বড়সড় একটা সংরক্ষণ কাজ সম্পন্ন হয়। কুটাসির নান্দনিক সৌন্দর্যে ক্যাথেড্রাল অন্যমাত্রা যোগ করেছে, এটা উকিমেরিওনি পাহাড়ের উপর অবস্থিত।
বাগরাতি ক্যাথেড্রাল ১১ শতকের প্রথমদিকে রাজা ৩য় বাগরাতের শাসনামলে নির্মিত হয় সেজন্য একে বাগরাতি বা বাগরাতি ক্যাথেড্রাল বলা হয়। উত্তর দেয়ালের এক লিপি থেকে জানা যায় মেঝের নির্মাণকাল "ক্রোনিকন ২২৩" যা ১০০৩ খ্রিষ্টাব্দ কে উল্লেখ করে। ১৬৯২ সালে ইমেরেতি রাজ্য জয়কারী অটোমান বাহিনীর হাতে এটা একবার ক্ষতিগ্রস্ত হয়। এই ঘটনার ফলে কুপোলা এবং সিলিং ধ্বসে পড়ে।
প্রত্নতত্ত্বীয় গবেষণার পাশাপাশি সংরক্ষণ এবং সংস্কার ১৯৫০ এর দশকে শুরু হয়। জর্জীয় স্থাপত্যবিদ ভাখতাং সিন্তসাদজে এর নেতৃত্ব দেন। ভাখতাংয়ের নেতৃত্বে সংস্কার কাজ ছয় ভাগে ভাগ করে কয়েক দশকব্যাপী করা হয় যা ১৯৯৪ পর্যন্ত চলে। ১৯৯৪ সালেই বাগরাতি ক্যাথেড্রাল গেলাতি মঠের সাথে একত্রে ইউনেস্কোর বিশ্ব ঐতিহ্যবাহী স্থানের তালিকায় একটি স্থান দখল করে। ২০০১ সালে ক্যাথেড্রালের মালিকানা জর্জিয়া রাজ্যের হাত থেকে জর্জীয় অর্থোডক্স গির্জার হাতে সমর্পণ করা হয়। বর্তমানে এটি সীমাবদ্ধ ধর্মীয় কাজে ব্যবহৃত হলেও প্রচুর তীর্থযাত্রী এবং পর্যটককে আকৃষ্ট করে। এটাকে কুটাসি শহরের প্রতীক হিসেবে ব্যবহার করা হয় এবং শহরের প্রধান পর্যটন স্থান।
২০১০ সালে জর্জিয়া ইতালীয় স্থাপত্যবিদ এন্ড্রু ব্রুনোর নেতৃত্বে বাগরাতি ক্যাথেড্রালকে ধর্মীয় স্থান হিসেবে তার আদি দশায় ফিরিয়ে নেওয়ার উদ্যোগ । ২০১০ সালে ইউনেস্কো বাগরাতি ক্যাথেড্রালকে বিপদাপন্ন বিশ্ব ঐতিহ্যবাহী স্থানের তালিকায় অন্তর্ভুক্ত করে। কারণ চলমান সংস্কার প্রক্রিয়া এর আদি গঠনকে পরিবর্তন করে ফেলতে পারে এবং স্থানটি তার আদি বৈশিষ্ট্য হারাতে । সংস্কার কাজের পূর্বে ২০০৮ সালে ICOMOS বাগরাতির গঠনে পরিবর্তন আনার ব্যাপারে উৎকণ্ঠা প্রকাশ করে। তবে বলা হয় সরকারের পক্ষ থেকে এমন সংস্কার মূলক পদক্ষেপ নেওয়া উচিত হবে যা স্থাপনাটির ঐতিহাসিক মূল্যকে নিশ্চিহ্ন করে দেয়।
২০১১ সালে ইউনেস্কো জর্জীয় সরকারের কাছে একটি পুনর্বাসন ধারণা উন্নয়নের আবেদন জানায় যা সাম্প্রতিক বছর গুলোতে করা পরিবর্তনকে উলটে দিতে পারবে। কিন্তু এই পুনঃ পরিবর্তনগুলো পারতপক্ষে অপরিবর্তনীয় করতে হবে। ২০১৩ সালে স্থাপত্যবিদ এন্ড্রু ব্রুনো জর্জিয়া সরকারের স্বর্ণপদক লাভ করেন বাগরাতি ক্যাথেড্রাল সংস্কারকার্যে তার অবদানের জন্য এবং সংস্কার ও সংরক্ষণের জন্য ইউনিভারসিটি অভ ফেরেরা দোমাস তাকে আন্তর্জাতিক পুরস্কার প্রদান করে।
বাংলাদেশের পররাষ্ট্রমন্ত্রী

পররাষ্ট্রমন্ত্রী হচ্ছেন গণপ্রজাতন্ত্রী বাংলাদেশ সরকারের পররাষ্ট্র মন্ত্রণালয়ের প্রধান।
রমনা বটমূলে গ্রেনেড বিস্ফোরণ

রমনা বটমূলে গ্রেনেড বিস্ফোরণ বাংলাদেশে সংঘটিত একটি চাঞ্চল্যকর ঘটনা। এই নৃশংস হত্যাকান্ডটিতে ১০ জন নিহত হওয়ার পাশাপাশি বহু মানুষ আহত হয়।
২০০১ সালের ১৪ এপ্রিল তারিখে (বাংলা ১৪০৮ সনের পহেলা বৈশাখ) রমনার বটমূলে বর্ষবরণ অনুষ্ঠানে এই বোমা হামলাটি সংগঠিত হয়।
২০০১ সালের ১৪ এপ্রিল তারিখ ছিলো বাংলা নববর্ষের প্রথম দিন; বাংলা ১৪০৮ সনের পহেলা বৈশাখ। প্রতি বছরের মতো সেবারও রমনার বটমূলে ছায়ানট কর্তৃক ঐতিহ্যবাহী বাংলা বর্ষবরণ অনুষ্ঠানের আয়োজন করা হয়। এই অনুষ্ঠানে গানের অনুষ্ঠান চলাকালীন বিস্ফোরণ ঘটে। এতে ঘটনা স্থলে ৯ জন সাংস্কৃতিক কর্মী ও দর্শক প্রাণ হারানোর পাশাপাশি আহত হন আরো অগণিত মানুষ; পরবর্তীতে আরো একজন মারা যান। ঘটনাস্থলে নিহতরা হলেনঃ
এই হত্যাকাণ্ডে ওই দিনই রমনা থানায় হত্যা ও বিস্ফোরক আইনে দুটি মামলা করা হয়। ২০০৮ সালে ১৪ জনকে অভিযুক্ত করে আদালতে অভিযোগপত্র দাখিল করে পুলিশের অপরাধ তদন্ত বিভাগ। বিচারের জন্য মামলা দুটি ২০০৯ সালের ১ জানুয়ারি ঢাকা মহানগর দায়রা জজ আদালতে যায় এবং ১৬ এপ্রিল মামলা দুটিতে আসামিদের বিরুদ্ধে অভিযোগ গঠন করা হয়। পরবর্তীতে স্বরাষ্ট্র মন্ত্রণালয়ের সিদ্ধান্তে হত্যা মামলাটি দ্রুত বিচার ট্রাইব্যুনাল-৩ এবং বিস্ফোরক দ্রব্য আইনের মামলাটি দ্রুত বিচার ট্রাইব্যুনাল-১-এ পাঠানো হয়।
হত্যা মামলায় ২০১৪ সালের ২৩ জুন আটজনকে মৃত্যুদণ্ড ও ছয়জনকে যাবজ্জীবন কারাদণ্ড দিয়ে নিম্ন আদালত রায় ঘোষণা করে। আদালতে রায়ের পর আসামিদের মৃত্যুদণ্ড অনুমোদনের জন্য হাইকোর্টে ডেথ রেফারেন্স পাঠানো হয়। একইসঙ্গে কারাবন্দি আসামিরা আপিল করে। উভয় আবেদনের ওপর ২০১৭ সালের ৮ জানুয়ারি হাইকোর্ট বেঞ্চে শুনানি শুরু হয়। আদালত বদল হওয়ায় শুনানির অপেক্ষায় রয়েছে মামলাটি। বিস্ফোরক দ্রব্য আইনের মামলা এখনও নিম্ন আদালতে বিচারাধীন।  ২০২২ সালের ২১ মার্চ বিস্ফোরক মামলার সাক্ষ্যগ্রহণ শেষ হয়েছে। 
পরবর্তীতে আসামিদের ডেথ রেফারেন্স ও আপিলের ওপর শুনানি শেষে ১৮ ফেব্রুয়ারি ২০২৫ হাইকোর্ট মামলাটি রায়ের জন্য অপেক্ষমাণ রাখেন। এরপর ৩০ এপ্রিল ২০২৫ বিষয়টি আদেশের জন্য আদালতের কার্যতালিকায় ওঠে। ১৩ মে ২০২৫ ২ জনকে যাবজ্জীবন কারাদণ্ড ও অন্য আসামিদের ১০ বছর করে সাজার রায় ঘোষণা করা হয়।
নন্দিতা রায়

নন্দিতা রায় (জন্ম:৩ এপ্রিল ১৯৫৫) হলেন একজন বাঙালি চলচ্চিত্র পরিচালক ও লেখক। তিনি শিবপ্রসাদ মুখোপাধ্যায়-এর সঙ্গে ইচ্ছে পরিচালনা করেন এবং বাণিজ্যিক সাফল্য পান। তিনি বহু বাণিজ্যিক ভাবে সফল বাংলা চলচ্চিত্র উপহার দিয়েছেন। বেলাশেষে, প্রাক্তন, ইচ্ছে, অলিখ সুখ, মুক্তধারা, পোস্ত,হামি,কন্ঠ,গোত্র ( প্রভৃতি চলচ্চিত্র তিনি পরিচালনা করেছেন।.
ডোয়েন প্রিটোরিয়াস

ডোয়াইন প্রিটোরিয়াস (; জন্ম: ২৯ মার্চ, ১৯৮৯) র‌্যান্ডফন্তেইন এলাকায় জন্মগ্রহণকারী প্রথিতযশা দক্ষিণ আফ্রিকান আন্তর্জাতিক ক্রিকেটার। দক্ষিণ আফ্রিকা ক্রিকেট দলের অন্যতম সদস্য তিনি। ঘরোয়া প্রথম-শ্রেণীর ক্রিকেটে হাইভেল্ড লায়ন্স, নর্থ ওয়েস্টে প্রতিনিধিত্ব করছেন। দলে তিনি মূলতঃ অল-রাউন্ডার হিসেবে খেলে থাকেন। ডানহাতে ব্যাটিংয়ের পাশাপাশি ডানহাতে মিডিয়াম-ফাস্ট বোলিংয়ে পারদর্শীতা দেখিয়েছেন তিনি।
২০১৫ সালের আফ্রিকা টি২০ কাপে নর্থ ওয়েস্ট ক্রিকেট দলের পক্ষে অংশগ্রহণ করেন।
২৫ সেপ্টেম্বর, ২০১৬ তারিখে স্বাগতিক আয়ারল্যান্ডের বিপক্ষে একমাত্র একদিনের আন্তর্জাতিকে অ্যান্ডিল ফেহলাকওয়াইওয়ের সাথে তারও অভিষেক ঘটে। বল হাতে ১৯ রান দিয়ে একটি উইকেট দখল করেন। দক্ষিণ আফ্রিকার ২০৬ রানের জয়ে তাকে ব্যাটিং করার প্রয়োজন পড়েনি।
সেপ্টেম্বর, ২০১৬ সালে ক্রিস মরিসের হাঁটুর আঘাতের কারণে অস্ট্রেলিয়ার বিপক্ষে ওডিআই সিরিজে খেলার জন্য প্রিটোরিয়াসকে অন্তর্ভুক্ত করা হয়। সিরিজের তৃতীয় ওডিআইয়ে নিজস্ব দ্বিতীয় খেলায় অংশ নেন। ছয় ওভারে ৪২ রান দিয়ে কোন উইকেট না পেলেও ব্যাট হাতে ২০ বলে ১৫ রান তুলেন। এছাড়াও চতুর্থ ওডিআইয়ে জর্জ বেইলি’র উইকেট নেন। খেলায় তিনি ৭ ওভারে ১/৩৩ পান। তবে তাকে ব্যাট ধরার প্রয়োজন হয়নি। ৫ম ওডিআইয়ে তাকে না নিলেও দক্ষিণ আফ্রিকা ৫-০ ব্যবধানে অস্ট্রেলিয়াকে হোয়াইটওয়াশ করে।
জেনারেল ফার্মা

জেনারেল ফার্মাসিউটিক্যালস লিমিটেড হচ্ছে বাংলাদেশের একটি ঔষধ উৎপাদনকারী প্রতিষ্ঠান যেটি ১৯৮৭-এ প্রতিষ্ঠিত হয়।
জেনারেল ফার্মাসিউটিক্যালস লিমিটেড (GPL)৫ই এপ্রিল, ১৯৮৪-এ প্রাইভেট লিমিটেড কোম্পানি হিসেবে অর্ন্তভুক্ত হয়। ড.মমিনুল হক, ব্যাবস্থাপনা পরিচালক, ড.গাজী নুরুন নবী ছিলেন পরিচালক। ছোটকাল থেকেই তারা সহপাঠী ও বন্ধু ছিলেন। ১৯৮৭-এ ৭ ধরনের পণ্য ও সামান্য জনশক্তি নিয়েই উৎপাদন যাত্রা শুরু করে। এখন সেখানে ৩০০০ জন কর্মক্ষেত্রে নিয়োজিত এদের মধ্যে ২০০০ জন বিক্রয় ও বাজারজাতকরণে নিয়োজিত। বর্তমানে বাংলাদেশের প্রায় সকল অঞ্চলেই এ প্রতিষ্ঠানটির উৎপাদিত পণ্য সরবরাহ হয়।
জেনারেল ফার্মাসিউটিক্যালস লিমিটেড (GPL) বিভিন্ন শ্রেণীর ঔষধজাতীয় পণ্য উৎপাদন করে থাকে। যেমন : এন্টিহিস্টামাইনস, এন্টিউসেটরেন্টস, গ্যাস্ট্রোপরিওকোটিক্স, ল্যাক্সেটিক্স, ব্রোংকোডিলেটরস, ডেকোজিস্টান্টস, এন্টেমিটিক্সস, এন্টিবায়োটিক্স, অ্যানোসিয়েলিটিক্স, এন্টিডিপ্রেসেন্টস, অ্যান্টিবায়োটিক্স, এনএসএইডস, ভিটামিনস এবং সাপ্লিমেন্টস, এন্টিসেপটিক্স, অ্যান্টিজেজেটাস, এন্টিফাঙ্গালস, কার্ডিওভাসকুলারস, অ্যান্টিপাইলিপ্টিক্স, ওরল স্যালিন, ইনজেকশনের (এলভিপি ও এসভিপি), অফলাইনিক।
ইমরান মাহমুদুল

ইমরান মাহমুদুল হচ্ছেন একজন বাংলাদেশী গীতিকার ও নেপথ্য গায়ক, যিনি অনেকগুলো ভিন্ন অ্যালবাম ও চলচ্চিত্রের জন্য গান পরিবেশন করেছেন। তিনি ২০০৮ চ্যানেল-আই সেরা কণ্ঠে প্রথম-রানার্স আপ হয়েছিলেন। তিনি "বসগিরি" (২০১৬) চলচ্চিত্রের "দিল দিল দিল", "পোড়ামন ২" (২০১৮) চলচ্চিত্রের "ওহে শ্যাম", "বিশ্বসুন্দরী" (২০১৯) চলচ্চিত্রের "তুই কি আমার হবি রে" এবং "প্রহেলিকা" (২০২৩) চলচ্চিত্রের "মেঘের নৌকা" গানের জন্য শ্রেষ্ঠ গায়ক বিভাগে মেরিল-প্রথম আলো পুরস্কার অর্জন করেন।
ইমরান আহসানউল্লাহ বিজ্ঞান ও প্রযুক্তি বিশ্ববিদ্যালয়ের ছাত্র ছিলেন। চ্যানেল আই সেরা কন্ঠ-২০০৮ এর জন্য তিনি এইচএসসি পরীক্ষায় অংশগ্রহণ করতে পারেননি।
২০০৮-এ সাবিনা ইয়াসমিনের সঙ্গে "ভালবাসার লাল গোলাপ" চলচ্চিত্রে গান গাওয়ার মাধ্যমে তিনি কর্মজীবন শুরু করেন। তিনি আরও "চ্যানেল আই সেরাকন্ঠ" এর আরেকজন প্রতিযোগী "শারমিন" এর সঙ্গে "রংধনু" নামের একটি মিশ্র অ্যালবামে গান পরিবেশন করেন। তার প্রথম স্টুডিও অ্যালবাম হচ্ছে "স্বপ্নলোকে" যেটি রচনা করেছেন আরেফিন রুমি, মাহমুদ সানি এবং তিনি নিজে। সাবিনা ইয়াসমিন, নিজু, এবং সাবরিনা পড়শী ও তারসঙ্গে এই অ্যালবামে কাজ করেছেন।
ইন্দোনেশীয় জাতীয় বিপ্লব

ইন্দোনেশীয় জাতীয় বিপ্লব অথবা ইন্দোনেশিয়ার স্বাধীনতা যুদ্ধ (, ) ছিল ইন্দোনেশিয়া ও নেদারল্যান্ডসের মধ্যে একটি সশস্ত্র সংঘর্ষ ও কূটনৈতিক লড়াই, এবং দ্বিতীয় বিশ্বযুদ্ধ পরবর্তী একটি সামাজিক বিপ্লব। এটি ১৯৪৫ সালে ইন্দোনেশিয়ার স্বাধীনতা ঘোষণার মাধ্যমে শুরু হয় এবং ১৯৪৯ সালের শেষদিকে নেদারল্যান্ডসের ইন্দোনেশিয়ার স্বাধীনতাকে স্বীকৃতি প্রদানের মধ্য দিয়ে যুদ্ধটির সমাপ্তি ঘটে।
অনুজা ঠাকুর

অনুজা ঠাকুর একজন ভারতীয় অপেশাদার স্নুকার এবং ইংরেজি বিলিয়ার্ডস খেলোয়াড়।
তিনি এপ্রিল ২০০৫ সালে মহিলাদের বিশ্ব বিলিয়ার্ডস চ্যাম্পিয়নশীপ খেতাব জয়লাভ করেছেন। ২০০৬ সালে জর্দানের আম্মানে অনুষ্ঠিত বিশ্ব স্নুকার চ্যাম্পিয়নশীপে তিনি সেমি-ফাইনালে ওয়ান ইয়েপের কাছে ৪-২ তে হেরে যান।
হাম্পটি শর্মা কি দুলহনিয়া

হাম্পটি শর্মা কি দুলহানিয়া (বাংলা: হাম্পটি শর্মার বধূ) ২০১৪ সালের হিন্দি প্রণয়ধর্মী হাস্যরসাত্মক ছবি, যেটি রচনা ও পরিচালনা করেছেন শশাঙ্ক খাইতান এবং প্রযোজনা করেছেন করণ জোহর। এটির মূল চরিত্রে হাম্পটি শর্মা হিসেবে বরুণ ধবন এবং কাবিয়া প্রতাপ সিং হিসেবে আলিয়া ভাট অভিনয় করেন। চলচ্চিত্রটি ১১ জুলাই ২০১৪ সালে মুক্তি লাভ করে এবং বক্স অফিসে সাফল্য লাভ করে।
কাবিয়া তার বিয়ের জন্য দামি বিয়ের পোশাক কিনতে দিল্লি যায়, কারণ তার বাবা তাকে দামি পোশাক কিনে দিতে অসম্মতি জানায়। দিল্লিতে হাম্পটি শর্মার সাথে তার পরিচয় হয়। হাম্পটি শর্মা কাবিয়ার প্রেমে পড়ে যায়।
মেরিল-প্রথম আলো আজীবন সম্মাননা পুরস্কার

মেরিল-প্রথম আলো আজীবন সম্মাননা পুরস্কার বাংলাদেশের সংস্কৃতিতে অবদানের স্বীকৃতি হিসেবে মেরিল ও দৈনিক প্রথম আলো দেশের গুনীজনদের প্রদান করে আসছে। ২০০২ সালের আয়োজনে প্রথমবার মেরিল-প্রথম আলো পুরস্কারের অংশ হিসেবে এই সম্মাননা প্রদান করা হয়।
গ্রীষ্মকালীন অলিম্পিকে রোয়িং

গ্রীষ্মকালীন অলিম্পিকে রোয়িং (দাড়টানা খেলা) প্রতিযোগিতার অংশ হিসাবে ১৯০০ গ্রীষ্মকালীন অলিম্পিক থেকে শুরু হয়। যদিও রোয়িং ১৮৯৬ গ্রীষ্মকালীন অলিম্পিকের একটি ইভেন্ট ছিল, কিন্তু খারাপ আবহাওয়ার কারণে তা বাতিল করা হয়েছিল। ১৯৭৬ গ্রীষ্মকালীন অলিম্পিকের আগে শুধুমাত্র পুরুষরাই রোয়িংয়ে অংশগ্রহণ করতে পারত, ১৯৭৬ মন্ট্রিল গেমসে জাতীয় সংস্থা সমূহের আবেদনে মহিলাদের প্রতিযোগিতা অন্তর্ভুক্ত হয়। লাইটওয়েট রোয়িং (যেখানে সীমিত ওজনের মাঝি থাকে) ইভেন্ট ১৯৯৬ গেমস থেকে চালু হয়েছে। রোয়িং ইভেন্টের জন্য যোগ্যতা নির্ধারণ করা আন্তর্জাতিক রোয়িং ফেডারেশনের (বা ফিসা/এফআইএসএ, এটি ফরাসি নামের সংক্ষিপ্ত রুপ) এক্তিয়ারভুক্ত। ফিসা আধুনিক অলিম্পিক গেমসের চেয়েও পুরনো এবং এটাই ছিল প্রথম আন্তর্জাতিক ক্রীড়া সংগঠন, যে আধুনিক অলিম্পিক আন্দোলনের সাথে যুক্ত হয়েছিল।
বর্তমানে অলিম্পিক গেমসে ১৪টি বিভাগে রোয়িং প্রতিযোগিতা অনুষ্ঠিত হয়ে থাকে।
আবদুল হক (বীর প্রতীক)

আবদুল হক (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
আবদুল হকের জন্ম কুমিল্লা জেলার চৌদ্দগ্রাম উপজেলার হোসেনপুর গ্রামে । তার বাবার নাম আলতাফ আলী এবং মায়ের নাম জুলেখা বিবি। তার স্ত্রীর নাম ফজিলাতুন্নেছা। তাদের তিন ছেলে। 
পাকিস্তান সেনাবাহিনীর প্রথম ইস্ট বেঙ্গল রেজিমেন্টে চাকরি করতেন আবদুল হক। ১৯৭১ সালের মার্চ-এপ্রিলে এই ব্যাটালিয়নের পশ্চিম পাকিস্তানে বদলি হয়ে যাওয়ার কথা ছিল। এর আগে ফেব্রুয়ারির মাঝামাঝি থেকে ইউনিটের অর্ধেক সৈনিক ছুটিতে এবং বাকিরা শীতকালীন প্রশিক্ষণে দিলেন। আবদুল হক সে সময় ছুটিতে ছিলেন। মুক্তিযুদ্ধ শুরু হলে তিনি যুদ্ধে যোগ দেন। নিজ এলাকায় প্রতিরোধ যুদ্ধে অংশ নেওয়ার পর তিনি ভারতে গিয়ে প্রথম ইস্ট বেঙ্গল রেজিমেন্টের সঙ্গে যোগ দেন। কামালপুর যুদ্ধের পর জেড ফোর্সের অধীনে কুড়িগ্রাম জেলার কোদালকাটিসহ আরও কয়েকটি যুদ্ধে তিনি অংশ নেন। কোদালকাটির যুদ্ধে তিনি আহত হন। তার পায়ে গুলি লাগে। সুস্থ হওয়ার পর তিনি আবার যুদ্ধে যোগ দেন।
১৯৭১ সালের ৩১ জুলাই জামালপুর জেলার বকশীগঞ্জ উপজেলার সীমান্তবর্তী গ্রাম কামালপুরে ছিল পাকিস্তান সেনাবাহিনীর শক্তিশালী একটি প্রতিরক্ষা অবস্থান। ৩১ জুলাই ভোরে মুক্তিবাহিনী আক্রমণ করে এখানে। এই আক্রমণে কাট অব পার্টি হিসেবে দায়িত্ব পালন করে মুক্তিবাহিনীর অপর একটি দল। এই দলে ছিলেন আবদুল হক। আক্রমণের নির্ধারিত সময় ছিল গভীর রাতে। সন্ধ্যার পর মুক্তিযোদ্ধারা কামালপুরে যাত্রা করেন। সেদিন হঠাৎ মুষলধারে বৃষ্টি শুরু হয়। বৃষ্টি ও ঘোর অন্ধকার উপেক্ষা করে আবদুল হকসহ একদল মুক্তিযোদ্ধা ক্যাপ্টেন মাহবুবের নেতৃত্বে সময়মতোই সীমান্ত অতিক্রম করেন। তারা অবস্থান নেন কামালপুর-বকশীগঞ্জ সড়কের কামালপুরের এক মাইল দক্ষিণে কামালপুর-শ্রীবর্দী সড়ক জংশনে এবং উঠানীপাড়ায়। কামালপুর বিওপিতে মুক্তিবাহিনীর আক্রমণের সংবাদ শুনে পাকিস্তান সেনাবাহিনীর বকশীগঞ্জ কোম্পানি হেডকোয়ার্টার থেকে তিনটি সেনাভর্তি লরি কামালপুরের উদ্দেশ্যে যাত্রা করে। লরিগুলো রাত আনুমানিক সাড়ে চারটা বা পাঁচটার দিকে সেখানে উপস্থিত হয়। উঠানীপাড়া এলাকার সড়কে স্থাপন করা মাইনের বিস্ফোরণে দুটি লরি ক্ষতিগ্রস্ত হয়। আবদুল হকেরা সঙ্গে সঙ্গে তাদের ওপর আক্রমণ শুরু করেন। পাকিস্তানি সেনারাও দ্রুত পাল্টা আক্রমণ করে। তমুল যুদ্ধ চলতে থাকে। এই যুদ্ধে আবদুল হকসহ কয়েকজন যথেষ্ট সাহস প্রদর্শন করেন। তাদের সাহসিকতায় পাকিস্তানি সেনাবাহিনীর আটজন নিহত ও ১০-১১ জন আহত হয়। মুক্তিবাহিনীর একজন শহীদ ও দুই-তিনজন আহত হন। যুদ্ধশেষে মুক্তিযোদ্ধারা পশ্চাদপসরণ করে সীমান্ত এলাকায় চলে যান।
জাগো (২০০৪-এর চলচ্চিত্র)

জাগো একটি ২০০৪ সালের সামাজিক বার্তাবাহক, অ্যাকশনধর্মী হিন্দি চলচ্চিত্র। বলিউড নির্মিত এই ছবিটির পরিচালক প্রযোজক ছিলেন মেহুল কুমার।
চলন্ত ট্রেনের কামরায় স্কুল থেকে ফেরার পথে নির্মম ভাবে তিন যুবকের দ্বারা ধর্ষিতা হয় শ্রুতি (হংসিকা) নামের একটি ১০ বছরের মেয়ে। রাজ্য রাজনীতি ও সমাজ তোলপাড় হয়ে যায় এই অমানবিক ঘটনায়। মন্ত্রী ও পুলিশ কমিশনার তদন্তের দায়িত্ব দেন সৎ ও সাহসী পুলিশ অফিসার কৃপাশঙ্করকে। কৃপাশঙ্কর ঠাকুর (মনোজ বাজপেয়ী) তার কর্তব্যে দায়বদ্ধ। বেপরোয়া এই অফিসার সেজন্যে তার নিজের পরিবারকেও হারিয়েছে। সে শ্রুতির মা (রবীনা ট্যান্ডন), বাবা (সঞ্জয় কাপুর)কে কথা দেয় দোষীদের আদালতে উপস্থিত করবে। কৃপা তদন্ত করে জানতে পারে সেদিনের ঘটনার তিনজন সাক্ষী আছে কিন্তু তারা ভয়ে মুখ খুলছেনা। সমাজের উঁচুতলা ও পুলিশের একটা অংশই তাদের ভয়ের কারণ। কৃপার পরিকল্পনা মতো শ্রুতির মা শ্রদ্ধা বর্মা সেই ট্রেনে রাত্রে ওঠেন। তিন ধর্ষক যুবক তাকেও আক্রমণ করে। একজনকে আত্মরক্ষার্থে তিনি হত্যা করেন। তদন্ত চলার সময় বারংবার প্রভাবশালী সরকারী কর্তা ও সহকর্মীদের হুমকি, প্রলোভনের মুখোমুখি হয় কৃপাশংকর কিন্তু নিজের কর্তব্যে অবিচল থেকে ফাঁসির দড়ি পর্যন্ত তাদের নিয়ে না যাওয়া পর্যন্ত থামেনা সে।
জাতীয় সড়ক ১১৬ (ভারত)

জাতীয় সড়ক ১১৬ হল ভারতের পশ্চিমবঙ্গের পূর্ব মেদিনীপুর জেলার একটি জাতীয় সড়ক।এই সড়কটি কোলাঘাটকে হলদিয়ার সঙ্গে যুক্ত করেছে।সড়কটি কোলাঘাটে জাতীয় সড়ক ১৬-এর সঙ্গে যুক্ত এবং নন্দকুমারে এটি জাতীয় সড়ক ১১৬এ-এর সঙ্গে যুক্ত। এই জাতীয় সড়কটি পূর্বে ৪১ নং জাতীয় সড়ক হিসাবে পরিচিত ছিল। জাতীয় সড়ক ১১৬ এর মোট দৈর্ঘ্য হল -।
অন্তরা বিশ্বাস

অন্তরা বিশ্বাস হলেন একজন বাঙালি অভিনেত্রী। তিনি পর্দায় মোনালিসা নামে অভিনয় করেন। তিনি প্রধানত ভোজপুরি চলচ্চিত্রে অভিনয় করেছেন। এছাড়াও তিনি, বাংলা, ওড়িয়া, কন্নড়, তেলুগু ও হিন্দি চলচ্চিত্রে অভিনয় করেছেন। তিনি আজ পর্যন্ত ১০০টির বেশি ভোজপুরি চলচ্চিত্রে অভিনয় করেছেন। তিনি বিগ বসের দশম সংস্করণে একজন প্রতিযোগী হিসেবে অংশগ্রহণ করেছিলেন।
অন্তরা বিশ্বাসের জন্ম দক্ষ‌িণ কলকাতার এক বাঙালি পরিবারে। এরপর তিনি জুলিয়েন স্কুলে পড়াশুনো করেন। তিনি আশুতোষ কলেজ থেকে স্নাতক হন।
তিনি বিভিন্ন সল্প বাজেটের চলচ্চিত্রে অভিনয় করেছেন। তিনি প্রথমে ওড়িয়া ভাষার টেলিভিশন অভিনেত্রী ও মডেল হিসাবে কাজ করেছেন। এরপর তিনি অজয় দেবগন ও সুনীল শেট্টির সঙ্গে "ব্লাকমেইল " নামে একটি হিন্দি চলচ্চিত্রে অভিনয় করেন। পরবর্তীকালে তিনি "তওবা তওবা " নামে একটি তেলুগু ভাষার চলচ্চিত্রে অভিনয় করেন। কন্নড় ভাষার "জ্যাকপট" চলচ্চিত্রেও তাকে অভিনয় করতে দেখা গেছে। দ্য হিন্দু পত্রিকা তাকে ভোজপুরি চলচ্চিত্র জগতের অন্যতম জনপ্রিয় অভিনেত্রী (রিঙ্কু ঘোষের সঙ্গে) হিসাবে বর্ণনা করেছে।
২০১৭ সালের ১৭ জানুয়ারি তিনি "বিগ বস ' এর বাড়িতে তার প্রেমিক ভোজপুরি অভিনেতা বিক্রান্ত সিং রাজপুত কে বিয়ে করেছিলেন।
হভগার্ডেন

"হভগার্ডেন"' সুইডেনের লেক মারালেন দ্বীপে অবস্থিত একটি প্রত্নস্থল। ভাইকিং যুগে সমৃদ্ধ মারালেন উপত্যকাতে বিরকাদের আবাস ছিলো। ৮ম শতকের মাঝামাঝি শুরু হলেও ১ম শতকে পরিত্যক্ত হয়। ধারণা করা হয় হভগার্ডেন থেকে রাজা এবং প্রধানেরা অঞ্চলটি শাসন করতো। ১৯৯৩ সালে বিরকার সংগে সম্মিলিত ভাবে হভগার্ডেনকে ইউনেস্কো বিশ্ব ঐতিহ্যবাহী স্থান হিসেবে ঘোষণা করে।
আডেলসোতে সবথেকে প্রাচীন প্রত্নতত্ত্বীয় ধ্বংসাবশেষ পাওয়া গেছে হভগার্ডেনের উত্তরে যা ব্রোঞ্জ যুগের (১৮০০-৫০০ খ্রিষ্টপূর্বাব্দ) কবরখানা। এই সংস্কৃতি লৌহ যুগ(৫০০-৮০০খ্রিষ্টাব্দ) পর্যন্ত টিকে ছিলো। এই যুগের প্রথদিকের কবর এই অঞ্চলের বিভিন্ন জায়গায় পাওয়া গেছে। হভগার্ডেনে ১২৪ টি কবরখানা পাওয়া গেছে। সব থেকে প্রাচীন কবরটি রোমান যুগের শেষভাগ থেকে লৌহ যুগের মধ্যকার (১-৪০০ খ্রিষ্টাব্দ)। এবং সব থেকে নতুনটি মধ্য যুগের (১০৫০-১৫২০ খ্রিষ্টাব্দ)।
পারিশ গির্জার ঠিক উত্তরে পাঁচটি বৃহৎ কবরগাহ আছে যার তিনটিকে বলা হয় কুংশহোগার। সুইডিশ ভাষায় কুং অর্থ রাজা এবং হোগার এসেছে প্রাচীন নর্স শব্দ হাউগার থেকে যার অর্থ পোতা। হভগার্ডেন প্রাক ভাইকিং যুগে কুংসগার্ডের রাজকীয় এস্টেট ছিলো। ১৯১৭ সালে এই রাজকীয় সমাধিস্থলের একটিতে খনন চালানো হয় এবং জানা যায় এখানে একজন ধর্নাঢ্য ব্যক্তিকে সমাহিত করা হয়েছে যে ৯০০ খ্রিষ্টাব্দের দিকে বাস করতেন। তিনি একটি নৌকার উপর সমাহিত, দামী পোশাক পরা কিন্তু কোন অস্ত্র ছিলো না। সাথে ঘোড়া, গরু এবং কুকুর ছিলো।
আয়তন অনুযায়ী ভারতের রাজ্য ও কেন্দ্রশাসিত অঞ্চলের তালিকা

২০১১ সালের জনগণনার ভিত্তিতে আয়তন অনুযায়ী ভারতীয় প্রজাতন্ত্রের রাজ্য ও কেন্দ্রশাসিত অঞ্চলগুলির তালিকা দেওয়া হল। ভারতে ২৮টি রাজ্য ও ৮টি কেন্দ্রশাসিত অঞ্চল রয়েছে।
"সূত্র:রাজ্য ও কেন্দ্রশাসিত অঞ্চলগুলির আয়তন"
২০০৫ বাংলাদেশে বোমা বিস্ফোরণ

দেশ ব্যাপী বোমা বিস্ফোরণ বাংলাদেশে সংগঠিত একটি চাঞ্চল্যকর ঘটনা। দেশ ব্যাপী সংগঠিত এই ভয়াবহ হামলাটিতে ২ জন নিহত হওয়ার পাশাপাশি প্রায় পাঁচ শতাধিক মানুষ আহত হয়।
২০০৫ সালের ১৭ আগস্ট তারিখে সকাল সাড়ে ১০ট হতে ১১টার মধ্যে সারা দেশের ৬৩টি জেলার (মুন্সীগঞ্জ বাদে) ৩০০টি স্পটে একযোগে প্রকাশ্য দিনের বেলায় দেশে বানানো টাইমবোমা এই বোমা হামলাটি সংগঠিত হয়।
২০০৫ সালের ১৭ আগস্ট সকাল সাড়ে ১০ট হতে ১১টার মধ্যে সারা দেশের ৬৩ জেলার প্রায় পাঁচশ স্পটে বোমার বিস্ফোরণ ঘটিয়ে আত্মপ্রকাশ করে জঙ্গি সংগঠন জামা’তুল মুজাহিদিন বাংলাদেশ (জেএমবি); বোমা বিস্ফোরণের স্থানগুলোতে প্রথমবারের মতো জেএমবির নামসংবলিত একটি আরবি ও বাংলা ভাষায় রচিত লিফলেট পাওয়া যায়।
ভূমি মন্ত্রণালয় (বাংলাদেশ)

ভূমি মন্ত্রণালয় হচ্ছে বাংলাদেশ সরকারের একটি মন্ত্রণালয় যেটি যুগোপযোগী পরিকল্পনা ও নীতির মাধ্যমে বাংলাদেশের ভূমি ও এ মন্ত্রণালয়ের অধীন অন্যান্য বিষয়ের সুষ্ঠ ও সর্বোত্তম ব্যবহার সুনিশ্চিত করার দায়িত্ব পালন করে থাকে। এ লক্ষ্যে ভূমি মন্ত্রণালয় কর্তৃক ইতোমধ্যে ভূমি ব্যবহার নীতিমালা প্রনয়ণ করা হয়েছে।
ভূমি সংক্রান্ত যাবতীয় সেবা জনগণের নিকটে পৌঁছে দেয়ার লক্ষ্যে বর্তমানে ভূমি রেকর্ড ও জরিপ অধিদপ্তর, ভূমি সংস্কার বোর্ড, ভূমি আপীল বোর্ড, ভূমি প্রশাসন প্রশিক্ষণ কেন্দ্র এবং হিসাব নিয়ন্ত্রক (রাজস্ব) দপ্তর ভূমি মন্ত্রণালয় এর অধীনে কাজ করে থাকে। এছাড়া বিভাগীয় পর্যায়ে কমিশনার, জেলা পর্যায়ে কালেক্টর (জেলা প্রশাসক), উপজেলা পর্যায়ে সহকারী কমিশনার (ভূমি), ইউনিয়ন পর্যায়ে ইউনিয়ন ভূমি সহকারী কর্মকর্তা (তহশীলদারগণ) ভূমি সংক্রান্ত সেবা প্রদানে নিয়োজিত রয়েছে। ভূমি উন্নয়ন কর ও রাজস্ব আদায়, খাস জমি ব্যবস্থাপনা ও বন্দোবস্ত, জলমহাল ব্যবস্থাপনা, ভূমি অধিগ্রহণ ও হুকুম দখল, ভূমি রেকর্ড প্রস্তুতকরণ ও জরিপকরণ এবং ভূমি সংশ্লিষ্ট কর্মকর্তা/কর্মচারীদের প্রশিক্ষণ প্রদান ইত্যাদি বিষয়ে ভূমি মন্ত্রণালয় কাজ করে থাকে। এ ছাড়া ব্যাংকের মাধ্যমে ভূমি উন্নয়ন কর আদায়, জনস্বার্থে ভূমি আইন ও বিধি প্রণয়ন ইত্যাদি সংস্কারমূলক কার্যক্রম এবং ভূমিহীন ছিন্নমূল জনগোষ্ঠীর পুনর্বাসন, ভূমি জোনিং কার্যক্রম, চর ডেভেলপমেন্ট এন্ড সেটেলমেন্ট প্রকল্পের আওতায় ভূমিহীনদের মধ্যে খাসজমি বন্দোবস্ত প্রদান, উপজেলা ও ইউনিয়ন ভূমি অফিস নির্মাণ ও মেরামত, ভূমি রেকর্ড আধুনিকীকরণ তথা জনসাধারণকে স্বল্পতম সময়ে ভূমি সংক্রান্ত সেবা প্রদান ইত্যাদি উন্নয়নমূলক কার্যাদি ভূমি মন্ত্রণালয় কর্তৃক সম্পাদিত হয়ে থাকে।
সুজান খান

সুজান রোশন (প্রাক-বিবাহ নাম সুজান খান, জন্ম: ২৬ অক্টোবর, ১৯৭৬) হলেন একজন ভারতীয় ইন্টিরিয়র ডিজাইনার। তিনি অভিনেতা সঞ্জয় খান ও জারিন খানের কন্যা, বলিউড অভিনেতা জায়েদ খানের বোন এবং অভিনেতা হৃতিক রোশনের প্রাক্তন স্ত্রী। তিনি ক্যালিফোর্নিয়ার ব্রুকস কলেজ থেকে ইন্টিরিয়র ডিজাইনিং-এ ব্যাচেলর অফ আর্টস ডিগ্রি অর্জন করেন।
সুজান "দ্য চারকোল প্রজেক্ট" নামে একটি ইন্টিরিয়র ডিজাইনিং স্টুডিও স্থাপন করেন।
২০০০ সালে সুজান অভিনেতা হৃতিক রোশনকে বিবাহ করেন। তাদের দুই পুত্র সন্তানের জন্ম হয় হ্রেহান খান ও হ্রিদহান খান। ২০১৪ সালের ডিসেম্বরে সুজার ও হৃতিক ঘোষণা করেন যে, তারা তাদের সতেরো বছরের সম্পর্কে ইতি টানছেন। তার আগের মাসেই বাদ্রা পারিবারিক আদালতে তাদের বিবাহবিচ্ছেদ সম্পূর্ণ হয়েছিল। বর্তমানে তিনি ছেলে ২টির দায়িত্ব পেয়েছেন।
এঙ্গেলসবার্গ লৌহ কারখানা

এঙ্গেলসবার্গ লৌহ কারখানা সুইডেনের ভেস্তম্যানলান্ডে ফাগেরস্তা পৌরসভায় অধীনস্থ অ্যাঞ্জেলসবার্গ নামক গ্রামে অবস্থিত একটি লৌহ কারখানা। পের লারসন গিলেনহুক (১৬৪৫ - ১৭০৬) ১৬৮১ সালে এটি প্রতিষ্ঠা করেন ও সপ্তদশ থেকে অস্টদশ শতাব্দীর মধ্যে বিশ্বের অন্যতম আধুনিক লৌহ কারখানা হিসেবে গড়ে তোলেন। এটি ১৯৯৩ সাল থেকে ইউনেস্কো বিশ্ব ঐতিহ্যবাহী স্থান হিসেবে নথিভূক্ত।
এঙ্গেলসবার্গ লৌহ কারখানা নাম এঙ্গেলিকার নামে রাখা হয়। ওনার জন্ম জার্মানিতে এবং উনি চতুর্দশ শতাব্দী থেকে এঙ্গেলসবার্গ-এ লোহা তৈরী করছেন।
এই অঞ্চলে নূনতম ত্রয়োদশ শতাব্দী থেকে লোহা উৎপাদন করা হচ্ছে। স্থানীয় চাষীরা নিজেরাই আকরিক খনন করে প্রাচীন চুল্লিতে লোহা উৎপাদন করতেন। 
ষষ্ঠদশ শতাব্দীর শেষের দিক থেকে আধুনিক পদ্ধতি চালু করা হয় এবং তার পর থেকে উৎপাদন বাড়তে থাকে। 
সংরক্ষিত ভবনগুলির মধ্যে একটি প্রাসাদ, পরিদর্শকের বাড়ি এবং বিস্ফোরিত অগ্নিকুন্ড সমেত একটি ধাতু বিগলন কেন্দ্র আছে।
এঙ্গেলসবার্গ লৌহ কারখানা একটি ইউনেস্কো বিশ্ব ঐতিহ্যবাহী স্থান। ১৯৯৩ সালে এটি নথিভূক্ত করা হয়। ইউনেস্কো থেকে মন্তব্য করা হয় -
রম্যা কৃষ্ণন

রম্যা কৃষ্ণন (জন্ম: ১৫ সেপ্টেম্বর ১৯৭০) হলেন একজন ভারতীয় অভিনেত্রী। তিনি মোট ২০০ টির বেশি চলচ্চিত্রে অভিনয় করেছেন, পাঁচটি ভাষায় : তামিল, তেলুগু, কন্নড়, মালয়ালম এবং হিন্দি। তিনি প্রায় ১০০ টি তেলুগু ও ৬০ টি তামিল চলচ্চিত্রে অভিনয় করেছেন।
রম্যা কৃষ্ণন চেন্নাইয়ে জন্মগ্রহণ করেন। তিনি হলেন বিখ্যাত তামিল কৌতুকাভিনেতা ছো রামাস্বামীর ভাইঝি। তিনি ভারতনাট্টম ও কুচিপুডি নৃত্যের তালিম নিয়েছে, এবং বহু অনুষ্ঠানে তার নৃত্য পরিবেশন করেছেন। তার মাতৃভাষা হল তামিল ।
১৯৮৪ সালে ১৩ বছর বয়সে রম্যা কৃষ্ণন তৎকালীন তামিল চলচ্চিত্র "ভেল্লাই মানসু"তে, ই.জি. মহেন্দ্রের বিপরীতে তার অভিনয় কর্মজীবন শুরু করেন। কিন্তু চলচ্চিত্রটি অনেক দেরিতে ১৯৮৬ সালে মুক্তি পায়।
রম্যা কৃষ্ণনের প্রথম তেলুগু চলচ্চিত্র ছিল ভালে মিঠুলু (১৯৮৬)। ১৯৮৯ সালে মুক্তি পায় কাসিনদুনী বিশ্বনাথের সূত্রধরুলু। তিনি ১৯৯০-এর দশকে সোনিয়ারা, মিনা, রোজা ও নাগমা পাশাপাশি তেলুগু চলচ্চিত্র শিল্পের নেতৃস্থানীয় অভিনেত্রী হিসেবে আবির্ভূত হন। 
তিনি ১২ জুন ২০০৩ সালে বিবাহ করেন তেলুগু পরিচালক কৃষ্ণন ভামসি-এর সঙ্গে। তাদের এক সন্তান রয়েছে, নাম ঋত্বিক।
গুজরাতি লিপি

গুজরাতি লিপি বা গুজরাটি লিপি (ગુજરાતી લિપિ) হল সমস্ত নাগরী লিপির মত একটি লিপি। এই লিপি প্রধানত গুজরাটি ভাষা ও কচ্ছ ভাষায় ব্যবহৃত হয়। গুজরাতি লিপি অনেক সময় হিন্দি ও সংস্কৃত ভাষায় ব্যবহৃত হয়। এই লিপির সংখ্যা গুলি নাগরীক লিপির থেকে আলাদা।
মাহতাব আলী সরকার

মাহতাব আলী সরকার যিনি এম এ সরকার নামে পরিচিত (১৯৪২ – ১৯৭৭) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। তিনি গংগাচড়া উপজেলার একমাত্র বীর প্রতীক খেতাব প্রাপ্ত ব্যক্তি ছিলেন।
মাহতাব আলী সরকারের জন্ম রংপুর জেলার গংগাচড়া উপজেলার আলমবিদিতর ইউনিয়নের বাংলাপাড়া গ্রামে। তার বাবার নাম বশিরউদ্দিন সরকার এবং মায়ের নাম সখিমননেছা। তার স্ত্রীর নাম মঞ্জুয়ারা বেগম। তার এক ছেলে। কিশোরগঞ্জ উচ্চ বিদ্যালয়ে এসএসসি পাশ করার পর পাকিস্তান আমলে নৌবাহিনীতে যোগদান করেন। তিনি করাচীতে নৌবাহিনীর সদস্য থাকাকালীন জাতীয় ফুটবল দলের দলনায়ক ছিলেন। ১৯৬৮ সালের পিতার মৃত্যুর পর, তিনি নৌবাহিনীর চাকরি ছেড়ে বাড়িতে আসেন এবং ৬৯-এর গণ অভ্যুথান আন্দোলনে সক্রিয় ভূমিকা পালন করেন।
১৯৭১ সালে এইচএসসি ক্লাসের শিক্ষার্থী ছিলেন মাহতাব আলী সরকার। পড়াশোনার পাশাপাশি কৃষি কাজও করতেন তিনি। মুক্তিযুদ্ধ শুরু হলে যুদ্ধে যোগ দেন। প্রতিরোধযুদ্ধে স্বেচ্ছাসেবক হিসেবে কাজ করার পর ভারতে যান। সেখানে প্রশিক্ষণ নিয়ে প্রথমে যুদ্ধ করেন সাহেবগঞ্জ সাব-সেক্টরে। পরে পাটগ্রাম সাব-সেক্টরে। হাতীবান্ধা, কাকিনা, বড়খাতাসহ বেশ কয়েকটি যুদ্ধে তিনি অংশ নেন। তিনি মুক্তিবাহিনীর একটি দলের দলনেতা ছিলেন।
১৯৭১ সালে লালমনিরহাট জেলার কালীগঞ্জ উপজেলার অন্তর্গত তুষভান্ডার এলাকায় ছিল পাকিস্তান সেনাবাহিনীর একটি ঘাঁটি। মুক্তিযুদ্ধের চূড়ান্ত পর্যায়ে নভেম্বর মাসের শেষ দিকে পাটগ্রাম, বড়খাতা ও হাতীবান্ধা মুক্ত করার পর মুক্তিযোদ্ধারা এগিয়ে যেতে থাকেন লালমনিরহাটের দিকে। মিত্রবাহিনীর সেনাদের সঙ্গে মুক্তিযোদ্ধাদের বড় অংশ অগ্রসর হয় লালমনিরহাটের উদ্দেশ্যে। ছোট অংশ যায় তুষভান্ডার মুক্ত করতে। মুক্তিযোদ্ধারা কয়েকটি দলে বিভক্ত হয়ে বিভিন্ন দিক থেকে তুষভান্ডার আক্রমণ করার জন্য রওনা হন। একটি দলের নেতৃত্বে ছিলেন মাহতাব আলী সরকার। তিনি তার দল নিয়ে সবার আগে গিয়ে সেখানে আক্রমণ করেন। মুক্তিযোদ্ধাদের অন্যান্য দল তখনো বেশ দূরে ছিল। মাহতাব আলী সরকারসহ তার দলের মুক্তিযোদ্ধারা সাহসিকতার সঙ্গে পাকিস্তানিদের ওপর ঝাঁপিয়ে পড়েন। তখন তারা পাকিস্তানি সেনাদের প্রবল বাধার সম্মুখীন হন। তার দলের মুক্তিযোদ্ধারা ছিলেন স্বল্প প্রশিক্ষণপ্রাপ্ত। যুদ্ধবিদ্যায় তারা তেমন পারদর্শী ছিলেন না। পাকিস্তানি সেনাবাহিনীর অত্যাধুনিক অস্ত্রের গুলিতে তারা একে একে শহীদ হতে থাকেন। একপর্যায়ে অবস্থা এমন দাঁড়ায়, তার দলের একমাত্র তিনিই বেঁচে থাকেন। এ অবস্থায়ও তিনি মনোবল না হারিয়ে যুদ্ধ করতে থাকেন। তখন তিনি একটি কৌশল প্রয়োগ করেন। বারবার স্থান পরিবর্তন করে গুলি করতে থাকেন। এতে পাকিস্তানি সেনারা কিছুটা বিভ্রান্ত হয়। এর মধ্যে মুক্তিযোদ্ধাদের অন্য দল সেখানে এসে পাকিস্তানি ঘাঁটির ওপর প্রচণ্ড আক্রমণ করেন। তাদের সঙ্গে স্থানীয় গ্রামবাসীও লাঠিসোঁটা নিয়ে যোগ দেন। এ সময় পাকিস্তানি সেনাদেরও গোলাগুলি প্রায় শেষ হয়ে যায়। তখন তারা মানসিকভাবে ভেঙে পড়ে। এরপর তারা মুক্তিযোদ্ধাদের কাছে আত্মসমর্পণ করে। তাঁর এই বীরত্বের জন্য সরকার তাঁকে বীর প্রতীক খেতাবে ভূষিত করে। ১৯৭৩ সালের সরকারি গেজেট অনুযায়ী তাঁর বীরত্বভূষণ সনদ নং ৩৬৩। গেজেটে নাম এম.এ. সরকার।
বাংলাদেশের স্বাধীনের পর তিনি রংপুর মেডিকেল পূনর্গঠনে বিভিন্ন কাজ করেন। স্বাধীনতার পর তিনি আলমবিদিতর ইউনিয়নের চেয়ারম্যানের দায়িত্ব পালন করেন। তিনি ১৯৭৪ সালে নীলফামারী কিশোরগঞ্জ জেলার মৌ. মুহম্মদ হোসেনের কন্যা মঞ্জুয়ারা বেগমকে বিবাহ করেন।
১৯৭৫ সালে তিনি জন্ডিসে আক্রান্ত হন। দীর্ঘদিন চিকিৎসা করালেও তা ভালো হচ্ছিল না। এ দিকে লিভারেও অসুখ দেখা দেয়। আস্তে আস্তে লিভার অকেজো হয়ে যায়। ৩ আগস্ট ১৯৭৭ সালে তিনি মৃত্যুবরণ করেন।
সালাহুদ্দিনের রাজপ্রাসাদ

সালাহুদ্দিনের রাজপ্রাসাদ (, ক্বালাত সালাহুদ্দিন), সিটাডেল অভ সালাদিন, সাহিয়ুন ইত্যাদি নামেও পরিচিত, হচ্ছে সিরিয়ার উত্তর পশ্চিমাঞ্চলে অবস্থিত মধ্যযুগীয় রাজপ্রাসাদ। এটা আল হাফফাহ এর ৭ কিলোমিটার উত্তরে এবং লাটাকিয়া শহরের ৩০ কিলোমিটার পূর্বে একটা উচু পাহাড়ে অবস্থিত। কমপক্ষে ১০ শতকের মধ্যভাগ থেকে সুরক্ষিত দুর্গ হিসেবে ব্যবহৃত হতো। বর্তমানে চারপাশে ঘন জঙ্গল।
রাজপ্রাসাদ টি সিরিয়ার উপকূলীয় পর্বতমালায় অবস্থিত। লাটাকিয়া শহর থেকে উত্তর পূর্বে আল হাফফাহ শহরের কাছেই প্রাসাদটি অবস্থিত। শহরটির ঐতিহ্যবাহী নাম "সাহয়ুন" যা জায়নের আরবি সমার্থক শব্দ। ঐতিহাসিক হুঘ এন. কেনেডি এর রাজনৈতিক সঠিক নামকরণ করেন "ক্বালাত আল সালাদিন" অর্থাৎ সালাউদ্দিনের রাজপ্রাসাদ। বাইজান্টাইন সম্রাটগণ একে "সাইগন" এবং তাদের ফ্রাংকিশ উত্তরসূরিগণ একে সায়োন বলতো।
দশম শতকের মধ্যভাগে স্থানটি ব্যবহৃত হতো এবং এর প্রথম জানা বসবাসকারী আলেপ্পো ভিত্তিক হামদানিদ আমির সায়েফ আল দৌলা। বাইজান্টাইন সম্রাট জন ১ম জিমিসকেস ৯৭৫ সালে সাহয়ুনকে হামদানিদ শাসকের কাছ থেকে দখল করে নেন। ১১০৮ সাল পর্যন্ত এটা বাইজান্টাইনদের নিয়ন্ত্রণে ছিলো। এরপর ক্রুসেডারগণ লাটাকিয়ার পাশাপাশি এটার নিয়ন্ত্রণ ভার নিয়ে নেয়। প্রথম ক্রুসেডের পরে প্রতিষ্ঠিত চার ক্রুসেড রাজ্যের একটি এন্টিয়োখের অংশ ছিলো এটি। এন্টিয়োখের মধ্যে সাহয়ুনের অধিপতি ছিলেন সব থেকে ক্ষমতাধর ব্যক্তি। সাহয়ুনের প্রথম লর্ড ছিলেন সম্ভবত রবার্ট দ্যা লিপার যিনি ১১১৯ সাল পর্যন্ত নিয়ন্ত্রণ করেন। ১১৮৮ সাল পর্যন্ত সাহয়ুন রবার্টের পরিবারের অধীনেই ছিলো। সম্ভবত রবার্ট বা তার পুত্র উইলিয়াম পূর্ববর্তী বাইজান্টাইন দুর্গের পাশে ক্রুসেডার ক্যাসল নির্মাণ করেন। আজকের দিনে টিকে থাকা সব নিদর্শন সেসময়েই তৈরি করা।
বারাসত কলেজ

বারাসাত কলেজ, প্রতিষ্ঠিত হয় ১৯৭২ সালে, এটি একটি সাধারণ ডিগ্রি মহাবিদ্যালয়। এই মহাবিদ্যালয়টি কলকাতা মহানগর অঞ্চল-এর অন্তর্গত বারাসাত শহরে অবস্থিত। এই কলেজে কলা বিভাগ, বিজ্ঞান ও কমার্স বিভাগে স্নাতক স্তরের ডিগ্রি প্রদান করা হয়। কলেজটি বারাসাতে অবস্থিত পশ্চিমবঙ্গ রাষ্ট্রীয় বিশ্ববিদ্যালয়-এর অন্তর্গত।
বারাসাত কলেজ ইউজিসি দ্বারা অনুমদিত।এই কলেজ ন্যাকের সমীক্ষায় -বি গ্রেড কলেজ হিসাবে উল্লেক করা হয়েছে।